RESULTA SA CONSULTASYON: Death penalty bill isinisikwal sa tercer distrito kan CamSur\nMayoria kan mga constituentes sa tercer distrito kan Camarines Sur nagcocontra sa pigtutulod ni Presidente Rodrigo Duterte na ibuelta kan congreso an castigong bitay sa mga makangirat na krimen .\nSi dating Alcalde Abang Mabulo kan San Fernando, CamSur asin Chief of Staff ni Congresista Gabby Bordado nagsabi na an representante kan tercer distrito nagconducir nin mga consultasyon sa manlaen-laen na sektores sa laog nin duwang semana asin an resulta nagpapaboran na dapat isikwal kan congreso an House Bill 4727 na nagtulod na buhayon an death penalty sa nacion.\n‘’An satuyang congresista nanindugan base sa saiyang paghapot sa pagconsulta sa saiyang consituentes sa paglibot sa laog nin duwang semana nganing maatid-atid niya an pagmate kan saiyang kahimanwa, saiyang nadiscobre na 80 por ciento contra sa pagbuelta kan death penalty’’\nKabale sa saiyang mga pigconsulta iyo an senior citizens, kababaehan, jovenes, paratukdo, paraoma, kapitanes de barangay asin iba pang sektor. Gulpi an naogma huli ta sabi ninda ngonian sinda nakamate na an saindang congresista hinahapot sinda kun ano an saindang panindugan sa mga isyu na saiyang ipinaglalaban. Gustong sabihon ‘’pro life’’ an mga taga tercer distrito kan CamSur, sabi pa ni Mabulo.\nBilang congresista, saiyang papanindugan kun ano an gusto kan mga tawo sa saiyang distrito, bakong personal an saiyang desisyon envez bilang representante kan tawo. Saiyang ipinaglalaban duman sa congreso an panindugan kan namamanuan na saiyang pigrere-presentaran.\nAn death penalty bill padagos pang pigdedebatehan sa congreso na sakop sa bill iyo an mga caso sa treason, piracy, bribery, parricide, murder, rape, kidnapping, illegal detention, robbery, destructive arson asin sa ilegal na droga alagad hinale na an plunder case na kadakle envuelto digdi si mga kuraptong oficial kan gobierno.\nAn Filipinas igwang international treaties na may kasundoan na hinahale ta an death penalty, ini si kadaklan na advance countries na tinanggal na an sinambit na penalidad. Sabi ninda dapat isikwal na an castigong bitay na inaprobaran sa Oslo Norway.\nKan nakaaging Miercules nin Pangurus (ask Wednesday), pagpuon kan kuaresma, dakul an nagpasiring sa mga simbahan sa Via Crusis na sulot an t-shirt na itom na nakalaag contra sa EJK o extra judicial killing asin death penalty. (DPA)


Harayong Subangan - Wikipedia\nAn Harayong Subangan (Sirangan)  kadaklan minapanungod sa Sirangan Asya (kabali kaini an Harayong Subangan (Sirangan) nin Russia) asin Timog-Sirangan Asya, na kaiba man an Timog Asya nin huli sa ekonomiko asin pan-kulturang mga rason.\nAn termino nagin gamiton kan Europeong geopolitikong diskurso kan ika-19 siglo, minapahayag kan Sirangan Asya bilang iyo an "pinakaharayo" sa tolong parte kan "sirangan", lampas sa Haraning Subangan (''Sirangan'') asin sa Katahawang Asya. Sa kaparehong rason, an mga suanoy na Intsik na mga katawohan pinag-aapod na mga nasyon kan Sulnupan. An termino nagin gamiton kan Europeong geopolitikong diskurso kan ika-19 siglo, minapahayag kan Sirangang Asya bilang iyo an "pinakaharayo" sa tolong parte kan "sirangan", lampas sa Haraning Subangan (''Sirangan'') asin sa Katahawang Asya. Sa kaparehong rason, an mga suanoy na mga Intsik na katawohan pinag-aapod na mga nasyon kan Sulnupan---an arinman na medyo harayong sulnupan kesa sub-kontinente kan India. An termino bako nang gayo ginagamit habang ini minahanduyog sa "oryentalismo" kan ika-19 siglo na pinanungdan ni Edward Said. Magpoon kan 1960s paabante, an mga termino arog kan Sirangan Asya asin an Oryente iyo na lugod an pirmeng ginagamit. An Sirangan Asya dagos man giraray an pirmeng terminong ginagamit para sa rehiyon sagkod ngunyan.\nAn terminong Harayong Subangan (Sirangan) nagin popularisado sa peryodo kan Emperyo nin Britaniya bilang sarong panlindong na termino para sa mga kadagaan pasiringon sa sirangan kan Britaniya-India. Bago pa man an Enot na Giyera Mundiyal sa Europeong geopolitika, an Haraning Subangan (''Sirangan'') minapanungod sa haros an mga haraning mga kadagaan kan Emperyo nin Ottoman, an Katahawang Sirangan minatukdo sa hiragang sulnupan kan Timog Asya asin Sentral Asya, asin an Harayong Subangan (Sirangan) minakahulugan sa mga nasyon na yaon sa sulnupang parte kan Pacific Ocean asin sirangang parte kan Indian Ocean. Kadakol na lengguwaheng Europeo igwa nin magkaparehong mga termino, arog baga kan French Extreme-Orient, Spanish Extremo Oriente, Portuguese Extremo Oriente, German Ferner Osten, Italian Estremo Oriente, Polish Daleki Wschod, asin Dutch Verre Oosten.\n↑ Far East\nKinua sa "https://bcl.wikipedia.org/w/index.php?title=Harayong_Subangan&oldid=216836"\nLast edited on 17 Oktubre 2021, at 14:09\nHuring binago an pahinang ini kaitong 17 Oktubre 2021, alas 14:09.


Opisyales de brgy na nagdaya sa SAP, sasangatan caso-LRay\nNganing masangatan nin caso administrativo, nakatalaan pa-imbestigaran kan sarong congresista sa Camarines Sur an anomaliya na naman sa distribusyon kan DSWD Social Amelioration Program (SAP) na envuelto an nagkaperang mga opisyales de barangay kan tercer distrito.\nSi Congresista LRay Villafuerte kan segundo distrito kan Camarines Sur asin saro sa padreno kan ‘Bayanihan to Heal as One Act’ na kabale sa probisyon digdi an pagtao nin SAP sa mga apektado kan enhanced community quarantine (ECQ) nagpahayag na igwa na sindang pigtitipon na mga evidencia kabale an mga retrato, documentos sa mga nagrecibe kan ayuda na dai man kalipikado alagad pigtawan prioridad kan ibang opisyales de barangay nganing makaayon sa pinal na listahan kan DSWD.\nAn mga envuelto digdi iyo an nagkaperang kapitanes de barangay kan mga banwaan nin Magarao asin Ocampo, parejo kan tercer distrito kan CamSur alagad dai paman nginaranan kan congresista.\nSaiyang isusumiter sa DILG asin DSWD an mga natipon na evidencia nganing imbestigaran.\nMagigirumduman an DILG nagpaluwas nin patanid na saindang sasangatan nin caso an mga envueltong opisyales lokal o barangay na nagmakis-makis kan listahan kan mga benipisyaro sa SAP.\nAn junta provincial kan Camarines Sur nagpasar nin resolucion na nag-aawtorisar ki Gobernador Migz Villafuerte nganing maglaog sa memorandum of agreement sa DSWD na itiwala asin ipamahala sa jefe ejecutivo an pagdistribuer kan social amelioration sa mga konstituentes kan provincia nganing matabangan si apektado kan ECQ.\nIni afuera kan resolucion hali sa mga Sanggunian Bayan na sainda nang ipinapasa sa Capitolyo Provincial an pagdistribuer an SAP sa mga recipientes. (DPAureus)


Kapa nagprubar magbukas opisina sa Bicol\nOpisina kan Kapa sa Ciudad nin Legazpi dai na madadagos.\nCiudad nin Legazpi – Natagalpo an operasyon kan bagong sanga kan opisina kan Kabus Padatoon (Kapa) Community Ministry International sa ciudad na ini kasunod kan higot na pag-monitor kan opisina rehiyonal kan Securities and Exchange Commission alagad dai ma-araman kun igwa pang ginigibong underground activities.\nSa ngonian dai na nakakarecibe nin sombong an SEC Bicol kun padagos pa an saindang operasyon matapos baklason na si mga tarpaulin kan KAPA Legazpi Branch sa 2nd Floor Encarnacion Bldg. sa Rizal St. Ciudad nin Legaspi.\nIni an mga pahayag ni OIC Regional Director Atty. Norma A. Tan-Olaya kan SEC Bicol kan maconduciran nin intrevista kan Bicol Mail sa tahaw kan mga impormasyon na igwa nang bagong miembros sa Bicol na pigkalap asin nagtapos na kan saindang seminar/training, alagad an osip na ini dai pa makumfirmar kan opisina kan SEC.\nSi Presidente Rodrigo Duterte iyo an nag-orden sa mga awtoridad na sakyadahon an Kapa offices sa Cebu asin Nueva Vizcaya huli kan suboot pagkaka-envuelto sa investment scams.\nApesar kan mga aksyon na ini kan gobierno nagprobar pang magbugtak kan saindang branch office sa Ciudad nin Legazpi.\nAn Kapa, may base sa Surigao del Sur na sarong religious corporations, nag-sosolicit nin investment hale sa publiko sa paagi nin pig-aalok na mag-donar nin ano man na cantidad karibay nin pagbuelta sa sainda kan bulanan na treinta por ciento.\nAlagad an arog kaining operasyon, pinapaguirumdom ni Olaya malinaw na investment scams asin kaipuhan isikwal na kan publiko.\nAn kagpundar kan Kapa si Pastor Joel Apolinario asin nagkapera pa sa saiyang mga pag-iriba sinangatan na nin caso kriminal kan SEC sa Department of Justice huli sa pagbalga kan kan Acta Republica 8799 na mas midbid sa Securities Regulation Code of the Philippines.\nKabale sa mga respondiente sinda trustee Margie Danao, Corporate Secretary Reyna Apolinario asin lima pang iba. (dpa)


NAGHIBI si Jesus kan magadan an katood niang si Lazaro. Sa paghona mo daw namondo si Jehova kan si Jesus magdusa asin magadan?— Sinasabi kan Biblia na an Dios puedeng ‘magsentir’ asin ‘makolgan an boot’ huli sa mga bagay na nangyayari.—Salmo 78:40, 41; Juan 11:35.\nNaiimahinar mo daw an kakologan sa boot na namatean ni Jehova mantang pinagmamasdan nia an pagkagadan kan mahal niang Aki?— Nasisierto ni Jesus na dai sia lilingawan nin Dios. Kaya ngani an ultimong mga tataramon nia bago sia nagadan iyo an: “Ama, sa saimong mga kamot ipinagkakatiwala ko an sakong [buhay].”—Lucas 23:46.\nNasisierto ni Jesus na sia bubuhayon liwat, na dai sia pababayaan “sa impierno,” o lolobngan. Pakabuhaya liwat ki Jesus, kinotar ni apostol Pedro an nasusurat sa Biblia manongod ki Jesus, na sinasabi: “An saiyang kalag dai pinabayaan sa impierno, ni nakaheling man nin kalapaan an saiyang laman.” (Gibo 2:31, King James Version; Salmo 16:10) Dai, an bangkay ni Jesus nungka na inabot nin panahon na malapa asin bumata sa lolobngan.\nKan si Jesus yaon digdi sa daga, sinabihan pa ngani nia an saiyang mga disipulo na dai sia mahahaloy na gadan. Ipinaliwanag nia sa sainda na sia ‘gagadanon, asin ibabangon sa ikatolong aldaw.’ (Lucas 9:22) Kaya, an totoo, dai kutana maninigong magngalas an mga disipulo kan buhayon na liwat si Jesus. Alagad nagngalas daw sinda?— Helingon niato.\nMga alas tres nin Biernes na hapon kan magadan sa hariging pasakitan an Dakulang Paratokdo. Si Jose, sarong mayaman na miembro kan Sanhedrin, hilom man na nagtutubod ki Jesus. Kan maaraman nia na gadan na si Jesus, dinumanan nia si Pilato, an Romanong gobernador. Nakiolay sia kun puedeng ibaba sa harigi an bangkay ni Jesus tanganing ilobong iyan. Pagkatapos, dinara ni Jose an bangkay ni Jesus sa sarong hardin na duman may lolobngan.\nPakabugtakan kan bangkay sa lolobngan, may dakulang gapo na pinaligid sa atubangan. Kaya serado an lolobngan. Ngonyan ikatolo nang aldaw, na Domingo. Dai pa nagsubang an saldang, kaya madiklom pa. May mga lalaki na naggaguardia sa lolobngan. Isinugo sinda kan poon na mga saserdote. Aram mo daw kun taano?—\nNabaretaan man kan mga saserdote na sinabi ni Jesus na sia bubuhayon liwat. Kaya tangani na dai mahabon kan saiyang mga disipulo an bangkay dangan sabihon na ibinangon si Jesus, nagbugtak nin mga guardia an mga saserdote. Bigla na sana, nagkunogkunog an daga. Sa kadikloman, may nagsilyab na liwanag. Idto anghel ni Jehova! Natakot na marhay an mga soldados kaya dai sinda makahiro. Nagdolok an anghel sa lolobngan asin pinaligid an gapo parayo. Dai nang laog an lolobngan!\nTaano ta daing laog an lolobngan? Ano an nangyari?\nIyo, arog kan sabi ni apostol Pedro sa huri: “An Jesus na ini binuhay liwat nin Dios.” (Gibo 2:32) Si Jesus binuhay liwat nin Dios asin tinawan nin hawak na kapareho kan hawak ni Jesus bago sia napadigdi sa daga. Sia binuhay liwat na may hawak na espiritu kapareho kan sa mga anghel. (1 Pedro 3:18) Kaya tangani na si Jesus maheling nin mga tawo, dapat na sia magkaigwa nin hawak na laman. Iyan daw an ginibo nia?— Helingon niato.\nNagsusubang na an saldang. Naghale na an mga soldados. Si Maria Magdalena asin an iba pang babaeng disipulo ni Jesus pasiring sa lolobngan. Nagpapaorolay-olay sinda: ‘Siisay daw an mapapaligid ta kan magabat na gapo?’ (Marcos 16:3) Alagad pag-abot ninda sa lolobngan, napaligid na an gapo. Asin dai nang laog an lolobngan! Mayo na an bangkay ni Jesus! Tolos-tolos, duminalagan si Maria Magdalena tanganing hanapon an mga apostol ni Jesus.\nAn ibang babae nagdanay sa may lolobngan. Naghahapot sinda: ‘Haen na daw an bangkay ni Jesus?’ Bigla na sana may naglataw na duwang lalaki na makintab an gubing. Mga anghel sinda! Sabi ninda sa mga babae: ‘Taano ta hinahanap nindo digdi si Jesus? Ibinangon na sia. Paduman tolos kamo asin sabihan nindo an saiyang mga disipulo.’ Tara, maiimahinar mo na sana kun gurano kapaspas kan dalagan kan mga babae! Sa dalan, sinabat sinda nin sarong lalaki. Aram mo daw kun siisay sia?—\nSi Jesus, na nagsulot nin hawak na laman! Sinabihan man nia an mga babae: ‘Paduman kamo asin sabihan nindo an sakong mga disipulo.’ Ogmahon an mga babae. Hinanap ninda an mga disipulo asin sinabihan sinda: ‘Buhay si Jesus! Naheling mi sia!’ Ibinareta na ni Maria ki Pedro asin Juan an manongod sa lolobngan na daing laog. Ngonyan dinumanan ninda iyan, arog kan maheheling mo digdi. Pinagmasdan ninda an mga telang lino na ipinatos ki Jesus, alagad dai ninda segurado kun ano an iisipon ninda. Boot nindang maniwala na buhay giraray si Jesus, alagad garo baga iyan sobra karahay kaya garo bako nang totoo.\nAno daw an iniisip ni Pedro asin Juan?\nPagtaodtaod kan Domingong idto, nagpaheling si Jesus sa duwa niang disipulo na naglalakaw sa dalan pasiring sa baryo nin Emaus. Nakisabay asin nakipag-olay sa sainda si Jesus, alagad ta sia dai ninda namidbid ta an hawak nia sa laman bakong kapareho kan dati. Kaidto sanang si Jesus magkakan kaiba ninda asin mamibi na sia namidbid ninda. Ogmahon an mga disipulo kaya naghihidale sindang nagbuelta sa Jerusalem na dakol na kilometro an distansia! Tibaad dai nahaloy pakalihis kaini na si Jesus nagpaheling ki Pedro tangani na maaraman nia na Sia buhay.\nDangan pagkabanggi kan Domingong idto, dakol na disipulo an tiripon sa sarong kuarto. Serado an mga pinto. Bigla na sana, yaon na duman sa kuarto si Jesus kaiba ninda! Ngonyan aram na ninda na talagang buhay na naman an Dakulang Paratokdo. Isip-isipa na sana kun gurano sinda kaogma!—Mateo 28:1-15; Lucas 24:1-49; Juan 19:38–20:21.\nSa laog nin 40 aldaw nagpaheling si Jesus sa manlaenlaen na hawak sa laman tanganing ipaheling sa mga disipulo nia na sia buhay. Dangan naghale sia sa daga asin nagbuelta sa saiyang Ama na nasa langit. (Gibo 1:9-11) Dai nahaloy nagpoon na ipamareta kan mga disipulo sa gabos na ibinangon nin Dios si Jesus hale sa mga gadan. Dawa kan hinahampak sinda kan mga saserdote asin ipinagadan an nagkapira sa sainda, padagos sinda sa paghuhulit. Aram ninda na kun sinda magadan, gigirumdomon sinda nin Dios kun paanong ginirumdom nia an saiyang Aki.\nSa panahon kan taon na binuhay liwat si Jesus, ano an iniisip nin dakol? Alagad ika, ano an iniisip mo?\nLaen na marhay an enot na mga parasunod na idto ni Jesus sa dakol na tawo ngonyan! An mga tawong ini daing ibang iniisip kundi mga kuneho sa Pasko nin Pagkabuhay asin de kolor na mga sogok sa Pasko nin Pagkabuhay sa panahon kan taon na si Jesus binuhay liwat. Alagad mayong sinasabi an Biblia manongod sa mga kuneho asin sogok sa Pasko nin Pagkabuhay. Iyan nagtataram manongod sa paglilingkod sa Dios.\nPuede niatong arogon an mga disipulo ni Jesus paagi sa pagsabi sa mga tawo na marahayon an ginibo nin Dios kan buhayon nia liwat an saiyang Aki. Nungka na dapat kitang matakot, dawa kun sabihon nin mga tawo na gagadanon ninda kita. Kun halimbawa magadan kita, gigirumdomon kita asin bubuhayon kita liwat ni Jehova, arog kan ginibo nia ki Jesus.\nDai daw kita naoogmang maaraman na ginigirumdom nin Dios an mga naglilingkod sa saiya asin bubuhayon pa ngani sinda liwat hale sa mga gadan?— An pakaaram kan mga bagay na ini maninigo na magin dahelan na booton niatong maaraman kun paano niato mapaoogma an Dios. Aram mo daw na talagang mapaoogma niato an Dios?— Ini an sunod niatong pag-olayan.\nAn pagtubod sa pagkabuhay liwat ni Jesus maninigo na magparigon sa satong paglaom asin magpakosog sa satong pagtubod. Basahon tabi an Gibo 2:22-36; 4:18-20; asin 1 Corinto 15:3-8, 20-23.\nI-share I-share Ginirumdom nin Dios an Saiyang Aki\nDaing Laog an Lulubngan—Buhay si Jesus!


(1968-07-16) Hulyo 16, 1968 (edad 53)\nkatuwang kagtogdas kan Wikipedia\nSi Lawrence Mark "Larry" Sanger /sæŋər/ (namundag Hulyo 16, 1968) sarong Amerikanong developer nin mga proyektong pan-internet, katuwang-kagtogdas kan Wikipedia, asin kagtogdas kan Citizendium. Siya namundag sa Bellevue, Washington. Sa hubin pang edad siya dati nang interesado sa pilosopiya mala ta nagkua siya nin Batsilyer sa Arte nin pilosopiya hale sa Reed College kan 1991 asin Doktorado sa Pilosopiya nin pilosopiya hale sa Ohio State University kan taon 2000. Sinasabing kadakulan kan saiyang obra panpilosopiya dapit sa epistemolohiya, an teoriya nin kaaraman.\nSi Sanger namundag kan Hulyo 16, 1968 sa Bellevue, Washington. An ama niya sarong biologong marino asin an ina niya taga'asikaso sa harong. Nagtapos siyang sekundarya kan 1968 asin nagpadagos sa kolehiyo sa pagkuang kurso dapit sa pilosopiya mala ta tapos siya sa doktorado sa pilosopiya sa Ohio State University\nSiya imbwelto sa manlaenlaen na proyektong ensiklopedyang on-line. Siya an dating pamayong editor kan Nupedia, mayor na tagamukna (2001-02) kan suminunod igdi na iyo an Wikipedia asin kagmuknang pamayong editor kan Citizendium. Sa saiyang kamugtakan sa Nupedia saiyang binilog an proseso nin pagpalakbang kan mga artikulo igdi. Si Sanger iyo an enot na nagswestyon na magkaag nin wiki na iyo an kinapo'nan kan pagkamukna kan Wikipedia. Dati, an Wikipedia saro sanang sangang proyekto kan Nupedia. Si Sanger man an pinaka-amay na lider sa komunidad kan Wikipedia asin iyo an kagpoon asin kagmukna kan mga orihinal na polisya kaini.\nSi Sanger huminale sa Wikipedia kan 2002 asin poon kaidto pirmi nang matuyaw kan proyektong ini. Sinasabi niya na maski anong sabihon pa kan merito kaini, an Wikipedia nagkukulang sa kredibilidad huli ngani ta dai ining pagtaong ganan sa kabatiran nin hararom na adal. Natuyaw niya man na an Wikipedia mayong kontrol sa pagpalaog nin mga kontribusyon na haros mga pornograpiya na. Kan Oktobre 2006, si Sanger nagpoon nin proyekto na may pagka'agid sa Wikipedia, na iyo an Citizendium, na dai man ngane nagin popular asin dai nagkaigwang mahiwas na suporta sa mga para'ambag na mga editor.\nSi Sanger nagtokdong pilosopiya sa Ohio State UNiversity, asin amay na taga-estratihiya sa Encyclopedia of Earth na naka-angkla sa mga ambag nin mga eksperto. Nagtrabaho man siya sa pagpagantad nin mga proyektong pang-edukasyon sa likod kan proyektong WatchKnowLearn. Nagdesenyo man siya nin programa nin pagbasa nakabase sa web para sa mga kaakian. Kan Pebrero 2013, nagngata' siyang magpoon nin pambareta na proyekto na nangaranan Infobitt paagi sa inapod na crowdsourcing alagad sa katangaan nin 2015 naubusan na nin pondo kaya dai na nakadaragos.\n↑ http://www.thefamouspeople.com/profiles/larry-sanger-6524.php Kinua 04-05-17\n↑ https://www.vice.com/en_us/article/wikipedias-co-founder-is-wikipedias-biggest-critic-511 Kinua 03-05-17\n↑ http://larrysanger.org/2012/05/what-should-we-do-about-wikipedias-porn-problem/ Kinua 04-05-17\nKinua sa "https://bcl.wikipedia.org/w/index.php?title=Larry_Sanger&oldid=163576"\nMga pilosopo sa California\nMga paratuyaw kan Wikipedia\nHuring binago an pahinang ini kaitong 3 Mayo 2017, alas 23:29.


Home / Bicol News / News / Tupada sa San Fernando sinakyada kan pulis\nTupada sa San Fernando sinakyada kan pulis\nBicol Standard Thursday, February 06, 2014 Bicol News, News\nSAN FERNANDO, CAMARINES SUR– Maigot na ngonian na ipinapasunod kan mga miembros kan Philippine National Police sa banwaan na ini an Cockfighting Decree (PD 449).\nIni bilang kasimbagan sa makusog na pangapodan sa mga awtoridad na halawig nang panahon nagpasipara sana sa pagpautob kan nasambit na ley. Huli kan pagpabaya kan mga awtoridad, nagresulta sa pagkuriyat kan ilegal na burolang sa haros gabos na barangay digdi.\nMaroromdoman na mismong si P/Supt. Ramiro Bausa, an pamayo kan pulis sa provincia nin Camarines sur, an pira nang semanng tinutuyaw sa media, huli sa pag-uso kan oro-aldaw na tupada.\nSa raid na ginibo kan mga pulis sa pamamayo ni SPO1 Hernando B. Ereneo, asin sa supervision ni P/Senior Inspector Victor E. Azuela, an officer in charge digdi, nagkadarakop sa ilegal na burolang iyo sinda Romualdo Modino y Aborde, 74 anos, asin si Andrew Batolinao y Celedonio, 27 anos.\nSinda anas residente kan Brgy Planza.\nAn iba pang nadakop iyo sinda Joseph Aurellano y Sornillo, Elmer Olaguer y Bituin, na pareho taga Brgy Alianza; asin si Helario Portuguez y Nava, 62 años an edad na taga Brgy Pamukid.\nAn mga personang nasambit naripol kan mga awtoridad sa tupadahan sa may boundary kan Barangay Alianza asin San Isidro, Pamplona.\nBilang evidencia, naconfiscar kan mga awtoridad an solamente sarong pambulang.\nAn ibang mga nasa tupadahan nagdurulag.\nNag tabang man sa ginibong raid an mga miembros kan Pamplona Municipal Police Station, sa pamayo ni P/Senior Inspector Samuel Alforte.\nTupada sa San Fernando sinakyada kan pulis Reviewed by Bicol Standard on Thursday, February 06, 2014 Rating: 5


Author: Tygokazahn Shakaran\nSi Antonio Pigafetta c.\nSiya nagbayad nin mahal ngane makaiba sana asin makatabang sa Portuges na kapitan na si Fernando de Magallanes asin kan saiyang mga tripulanteng mga Kastila sa saindang paglayag pasiring sa Mga Isla nin Maluku.\nDaing gayo malinaw kun ano an agi-agi sa buhay niya kan siya sadit pa.\nAlagad, narekord na kansiya sarong konde na myembro sa Order of St. John of Jerusalemna nakabase sa Isla nin Rhodes, sa Miditerraneano.\nPwede ser daa na komo sarong soldados, naagihan niya an pakikisagupa sa mga enkwentro pigafeta sa mga Turko. Kan siya nagpa-Espanya, natongod antobio na gayo na pighahanda an ekspidisyon ni Magellan pasiring Solnopan sa pag’dangtol pa-Oriente ta an katuyohan maghanap nin mga rekado spices na minmawot na gayo sa Europa.\nNaghagad siya nin permiso ki Hadeng Carlos kan Espanya na maka-iba sa sinabing ekspidisyon. Sa paglayag asin sa pagbyahe ninda, aro-aldaw sinusurat niya an gabos na namasdan niya asin nadumanan asin kun anong mga nangyayari.\nPigafetat sa pagtala niya, naisihan kan bilog na kinaban an mga adbentura na Magellan asin na Elcano sa paglibot sa kinaban. Nakatala man sa saiyang sinurat na diario an pinaka-enot na deskripsyon kan sarong tataramon igdi sa Filipinasan Cebuano. Hale sa pighuhuna na katawo, asin 5 bapor, na naglayag kaiba si Magellan kansi Pigafetta saro sa 18 na sana na nakabalik sa Espanya kan taonna nahimo nanggad an paglikos sa Kinaban pero sa irarom na kan pamamayo ni Juan Sebastian Elcanota si Magellan nagadan Abril 21, duman sa sagupaan ka Lapu-Lapu sa isla kan MactanFilipinas.\nAn bapor na Victoria na sana an nakapuli’ sa Espanya. Si Pigafetta ipinalagda niya an saiyang diario kansangkap kan mga mapa kan saindang nadumanan pero totoo sa tataramon na Italyano asin man pinalis sa Pranses kan ibang mga antonlo.\nGikan sa Bikol Sentral na Wikipedia, an talingkas na ensiklopedya.\nPinaghugot gikan sa ” https: Mga espasyong ngaran Pahina Urulayan. Paglibotlibot Panginot na Pahina Portal kan komunidad Sa ngunyan na mga pangyayari Dae pa sana nahahaloy na mga kaliwatan Purakan na pahina Katabangan Magdonar.\nSa ibang mga proyekto Wikimedia Commons. Ano an mga makasugpon digde Kasurugpon na mga kaliwatan Ikarga an sagunson Mga espesyal na pahina Permanenteng kilyawan Pahina kan impormasyon Wikidata na bagay Isambit ining pahina.


BASAHON SA Afrikaans Albanian Aleman Amharic Arabic Armenian Aymara Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Igbo Iloko Indonesian Ingles Italiano Kazakh Kikuyu Kinyarwanda Kirghiz Kirundi Koreano Lingala Lithuanian Luo Malagasy Maltese Myanmar Norwegian Nzema Oromo Papiamento (Aruba) Papiamento (Curaçao) Polish Portuguese Pranses Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\n‘Siniriblag sinda ni Jehova paghali duman sa ibabaw kan bilog na kinaban, asin binayaan ninda an paggibo kan banwaan. Kaya inapod iyan na Babel, huli ta duman pinagriribong ni Jehova an tataramon kan bilog na kinaban.’—Genesis 11:8, 9.\nTALAGA daw na nangyari an istoryang iyan na nakarekord sa Bibliya? Talaga daw na sarabay na nakapagtaram nin lain-lain na lengguwahe an mga tawo kaidto? May mga nagtutuya sa pagkasaysay kan Bibliya kun paano nagpuon asin naglakop an lengguwahe kan mga tawo. Sarong awtor an naghihingako: “An uruistorya dapit sa Tore nin Babel saro nanggad sa pinakadaing kuwentang istorya kasuarin man.” Inapod ngani iyan nin sarong Judiong rabi na “sa ignoranteng pagpurbar na ipaliwanag an ginikanan kan mga nasyon.”\nTaano ta hinahabuan kan mga tawo an salaysay dapit sa Tore nin Babel? Huling kontra iyan sa nagkapirang teoriya dapit sa ginikanan nin lengguwahe. Halimbawa, an nagkapirang iskolar nagsasabi na an mga grupo nin lengguwahe dai biglang naglataw kundi luway-luway na nag-uswag hali sa sarong orihinal na lengguwahe. An iba naniniwala na an nagkapirang orihinal na lengguwahe magkasuruway na nag-uswag, hali sa simpleng ungol na nagin komplikadong tataramon. Huli kan mga ini asin iba pang nagkokorontrahan na mga teoriya, dakul an nag-uyon ki Propesor W.T. Fitch, na nagsurat sa saiyang librong The Evolution of Language: “Mayo pa kita nin biyong nakakakumbinsir na simbag.”\nAno an nadiskubre kan mga arkeologo asin parasiyasat manungod sa ginikanan asin pag-uswag kan mga lengguwahe nin tawo? Pinapatunayan daw kan mga iyan an arin man sa iprinesentar na mga teoriya? O sinusuportaran daw kan mga iyan an salaysay dapit sa Babel? Maingat ta ngunang siyasaton an salaysay na iyan sa Bibliya.\nSAIN ASIN KASUARIN IYAN NANGYARI?\nSinasabi kan Bibliya na an pagkaribaraw sa lengguwahe asin an pagkawararak kan mga tawo nangyari ‘sa daga nin Sinar,’ na kan huri inapod na Babilonya. (Genesis 11:2) Kasuarin iyan nangyari? Sinabi kan Bibliya na nagkabaranga an populasyon kan daga kan panahon ni Peleg, na namundag mga 250 taon bago ki Abraham. Kaya an mga pangyayari sa Babel minalataw na nangyari mga 4,200 na taon na an nakaagi.—Genesis 10:25; 11:18-26.\nAn teoriya kan nagkapirang iskolar iyo na an modernong mga lengguwahe naggikan sa sarong orihinal na lengguwahe na hinuhuna nindang itinataram kan mga tawo haros 100,000 na taon na an nakaagi. * An iba naghihingako na an mga lengguwahe ngunyan konektado sa nagkapirang ginikanan na lengguwahe na ginamit kisiyera 6,000 na taon na an nakaagi. Pero paano nasabutan kan mga lingguwista an pag-uswag kan dai na itinataram na mga lengguwahe? “Komplikado iyan,” an sabi kan magasin na Economist. “Bakong arog kan mga biyologo, an mga lingguwista mayong mga preserbadong tada [fossil] tanganing maaraman an nakaagi.” Sinabi pa kan magasin na an sarong lingguwistang naniniwala sa ebolusyon nagkokongklusyon paagi “sa pagkarkulo basado sa mga huna-huna.”\nMinsan siring, igwa talagang “mga fossil nin lengguwahe.” Ano an mga fossil na iyan, asin ano an ihinahayag kaiyan dapit sa ginikanan kan mga lengguwahe nin tawo? An The New Encyclopædia Britannica nagpapaliwanag: “An kainot-inuting mga rekord nin nakasurat na mga lengguwahe, an solamenteng mga fossil nin lengguwahe na puwedeng lauman na makua nin tawo, may edad na dai malampas nin mga 4,000 o 5,000 na taon.” Sain nadiskubre kan mga arkeologo an “mga fossil nin lengguwahe,” o an “mga rekord nin nakasurat na lengguwahe”? Sa timog na parte kan Mesopotamia—an lugar kan suanoy na Sinar. * Kaya, an nag-eeksister na pisikal na pruweba kauyon kan mga katunayan na sinasabi sa Bibliya.\nMANLAIN-LAIN NA LENGGUWAHE, MANLAIN-LAIN NA IDEYA\nSinasabi kan pagkasaysay sa Bibliya na sa Babel, naghiro an Diyos tanganing ribarawon ‘an saindang mga tataramon, tanganing mayong makasabot kan tataramon kan saiyang kaibahan.’ (Genesis 11:7) Bilang resulta, binayaan kan mga trabahador an pagtugdok kan banwaan nin Babel asin nagsuruwayan ‘sa ibabaw kan bilog na kinaban.’ (Genesis 11:8, 9) Kaya, dai sinasabi kan Bibliya na an gabos na lengguwahe sa presenteng panahon masususog sa saro sanang “pinaghalian na lengguwahe.” Imbes, sinasabi kaiyan an biglang paglataw nin nagkapirang bagong lengguwahe, na an kada saro kayang ipahayag an manlain-lain na sabuot saka kaisipan nin tawo asin na an kada saro kaiyan lain sa iba.\nSarong dalipay na tabla na may nakasurat na cuneiforme, hali sa Mesopotamia, ikatulong milenyo B.C.E.\nKumusta an mga grupo nin lengguwahe sa kinaban ngunyan? Talaga daw na magkakaagid an mga iyan o magkakalain? An Cognitive scientist na si Lera Boroditsky nagsurat: “Miyentras na urog na pinag-aadalan kan mga lingguwista an mga lengguwahe sa kinaban (7,000 o labi pa, dikit sana sa mga iyan an nasiyasat), nahihiling ninda an dai mabilang asin dai inaasahan na mga pagkakalain.” Iyo, dawa may pagkakaagid an mga tataramon asin diyalekto nin sarong pamilya nin lengguwahe, arog kan Cantonese asin Hakka sa timog na parte kan Tsina, lain na marhay an mga iyan sa iba pang pamilya nin lengguwahe, arog kan West Catalan o Valencian sa España.\nMay impluwensiya an lengguwahe sa kun paano mag-isip an mga tawo asin kun paano ninda iladawan an kinaban sa palibot ninda—an kulor, sukol, lokasyon, o direksiyon. Halimbawa, sa sarong lengguwahe sinasabi nin saro, “May insekto sa tuo mong kamot.” Pero sa ibang lengguwahe, masabi an saro, “May insekto sa timog-sulnupan mong kamot.” An siring na pagkakalain nakakaribong. Kaya nagin imposible para sa mga paratugdok sa Babel na ipadagos an saindang proyekto.\nMGA UNGOL O KOMPLIKADONG MGA TATARAMON?\nAno an orihinal na lengguwahe nin tawo? Sinasabi kan Bibliya na an inot na tawo, si Adan, nakaimbento nin bagong mga tataramon kan nginaranan niya an gabos na hayop asin naglalayog na mga linalang. (Genesis 2:20) Si Adan nagkomponer man nin berso para ipahayag an namamatian niya para sa agom niya, asin malinaw na ipinaliwanag ni Eva kun ano an pagbuot nin Diyos asin an mga resulta nin pagsuway Saiya. (Genesis 2:23; 3:1-3) Kaya, an inot na lengguwahe nakatabang sa mga tawo na lubos na makikomunikar asin ipahayag an sabuot ninda sa artistikong paagi.\nAn pagribaraw sa mga lengguwahe sa Babel uminulang sa abilidad kan mga tawo na pagsararuon an intelektuwal asin pisikal nindang kakayahan. Pero, an saindang bagong lengguwahe, arog kan inot na lengguwahe, komplikado. Pakalihis nin pira sanang siglo, an mga tawo naggibo nin mga siyudad, nagbilog nin mapuwersang mga hukbo, asin nakipagnegosyo sa ibang mga nasyon. (Genesis 13:12; 14:1-11; 37:25) Magigibo daw ninda an pag-uswag na iyan kun wara sindang detalyadong bokabularyo asin gramatika? Uyon sa Bibliya, an orihinal na tataramon nin tawo asin an mga tataramon na nagpuon sa Babel bakong simpleng mga ungol saka agrutong, kundi komplikadong mga lengguwahe.\nSinusuportaran kan modernong mga pagsiyasat an kongklusyon na ini. An The Cambridge Encyclopedia of Language nagsasabi: “An lambang kultura na nasiyasat, gurano man iyan ‘kasimple’ sa kultural na paagi, minalataw na igwa nin lubos na kumpletong lengguwahe, na an pagkakomplikado ikakakumparar sa mga sinasabing ‘sibilisadong’ mga nasyon.” Kaagid kaiyan, sa saiyang libro na The Language Instinct, an propesor sa Harvard College na si Steven Pinker nagsabi: “Mayo nin masasabing Stone Age o primitibong lengguwahe.”\nAN KAAABTAN NIN LENGGUWAHE\nPagkatapos konsideraron an edad asin lokasyon kan mga “fossil” nin lengguwahe, an pundamental na pagkakalain kan mga grupo nin lengguwahe, asin an pagkakomplikado kan suanoy na mga lengguwahe, ano an rasonableng kongklusyon ta? Dakul an nagkongklusyon na an salaysay sa Bibliya dapit sa nangyari sa Babel biyong masasarigan na paliwanag.\nSinasabi sa sato kan Bibliya na rinibaraw nin Diyos na Jehova an lengguwahe kan mga tawo sa Babel huling nagrebelde sinda saiya. (Genesis 11:4-7) Minsan siring, nanuga siya na itatao niya sa mga banwaan an pagbago na magkaigwa nin dalisay na lengguwahe, ‘tanganing umarang gabos kan ngaran ni Jehova, na sa sarong pagkasararo maglingkod sinda sa saiya.’ (Sofonias 3:9) An dalisay na lengguwaheng ini, an katotoohan hali sa Tataramon nin Diyos, pinagsasararo ngunyan an mga tawo hali sa bilog na kinaban. Kaya garo baga makatanusan na sa maabot na panahon, urog na pagkakasararuon nin Diyos an mga tawo paagi sa pagtao sainda nin saro sanang lengguwahe, na hinahali an epekto kan karibarawan sa Babel.\n^ par. 8 An mga teoriya dapit sa lengguwahe parating ipinapamugtak na an mga tawo naggikan sa garo kabalang na mga linalang. Para sa pagtukar sa siring na mga paghihingako, hilingon an pahina 27-29 kan brosyur na The Origin of Life—Five Questions Worth Asking, na ipinublikar kan Mga Saksi ni Jehova.\n^ par. 9 Nakutkot kan mga arkeologo an nagkapirang garo piramid, tangga-tanggang mga toreng templo sa palibot kan Sinar. Sinasabi kan Bibliya na an mga paratugdok kan tore sa Babel naggamit nin mga ladrilyo, bakong gapo, asin naggamit nin aspalto bilang pansemento. (Genesis 11:3, 4) Sa Mesopotamia, “bihira o biyong mayo ngani” nin gapo, sabi kan The New Encyclopædia Britannica, pero abunda an aspalto.\nALAMAT NA KAAGID KAN SALAYSAY SA BIBLIYA\n“Kan inot na panahon, an gabos na tawo nakaistar sa sarong dakulang banwaan asin nagtataram nin sarong lengguwahe,” uyon sa istorya nin sarong tribo sa bulod sa Myanmar. Mantang nagtutugdok nin dakulaon na tore, an mga paratugdok “luway-luway na nagkaigwa nin lain-lain na ugali, kostumbre, asin paagi nin pagtaram, [na kan huri] nagkawararak sa bilog na daga.” May kaagid na mga alamat an mga katutubo sa Africa, Sirangan na Asia, Mejico, asin iba pang lugar.\nKun an salaysay dapit sa Babel inimbento sana ni Moises, an Hebreong kagsurat kan Genesis, basta na sana daw iyan malataw sa mga alamat kan arog kaiyan kaharayong mga nasyon asin mga grupo nin lengguwahe? Harayuon na mangyari iyan. Sa siring, an pagkaigwa kan siring na lain-lain na alamat asin istorya nagpapatunay kan pagkamasasarigan kan salaysay sa Bibliya dapit sa Babel.


Media asin demokrasya | Magbikol Kita\nSunday, December 05, 2021, 11:08pm\nPublished on Sunday, July 26, 2020, 2:14am\nPuon kan nagimatan ko kan dekada ‘60, an prensa saka an mass media sa Bikol, urog na sa syudad nin Naga, an pinakalibre sa bilog na nasyon. An bilang kan mga dyaryo sa Naga saná nag-aabot nin 20 gabos na nagluluwas surusemana asin pigdidistribwir sa 6 na probinsya asin tulong syudad—Naga, Legazpi, asin Iriga.\nAn Naga, bilang iyo an regional center kan panahon na idto, iyo man an sentro kan libreng pagpapahayag sa dyaryo o sa radyo, ergo, iyo man an sentro kan demokrasya asin libertad sa ronang Bikol.\nSa Plaza Rizal, na pig-apod kaidtong Freedom Park, arog kan Hyde Park sa Europa, pwedeng tukaron nin kun siisay pa man an sentimyento, kaisipan, asin paninindugan kan lambang saro.\nAn pinaka-organisado asin aktibong grupo nin mga taga-media iyo an Naga Press Club na pinapanginutan ninda depuntong Nick Prieto, Luising General, Fred Tria, Ramon Tolaram, Tony Carpio, Luis Dato, Juancio Triviṅo, Leon Palmiano Jr., Eddie Alanis, Bubby Dacer, asin iba pang prominenteng pangaran sa media kadto.\nMaski nagtatarabugaan sa ere o sa mga columns sa peryodiko, pag nagkakahirilingan sa Centro, urog na sa Kantong Putikon, bako saná sindang nagtitirinuhan o nagkakarape-kape, kundi nagngangarakngakan pa.\nIgwa kadtong ugali an media, na taun-taon sa saindang induction kan mga opisyal asin anibersaryo kan asosasyon, tinatalayop an mga opisyales kan gobyerno sa paagi nin drama sa entablado o gridiron. Imbitado an mga opisyal kan gobyerno, maski idtong nagkakataramaan ngirisi sana. Mayong pirikunan.\nSa hiling ko an ugali kan mga taga-media sa Bikol dai man nagbago ta bakong pirikunon. Magayon an iribanan kan mga taga-media magin kan KBP asin ATRACS kan panahon na nin Martial Law.\nAlagad kan panahon na ni Cory Aquino, pakatapos kan EDSA Revolution, garo nagbago an timpla kan ibang taga-media. Nagigirumduman ko si Gumersindo B. Valladolid na naakusaran nin libelo huli ta igwa syang natuyawan na parehong taga-media.\nAn kaso nagdurar nin apat na taon. Dating magbararkada nagkamurunduan huli sa siring na kaso. Sa katapus-tapusi na-dismiss an kaso.\nNgunyan, an dai ko maintindihan ta sige an rereklamo na gadan na daa an demokrasya, mayo nang libertad an prensa asin nawara na an libreng pagpapahayag puon pa kan magtukaw si Presidente Duterte na an Konstitusyon na pigsusunod iyo an pundamental na ley na pighaman kan taon 1987 sa lindong ni Presidente Aquino.\nAn radyo sige an burura, an TV, urog na an ABS-CBN, mayong ibang target kan saindang tuyaw asin riparo kundi an Malakanyang asin an presidente.\nMaski an pig-aapod na western press arog kan New York Times, Washington Post, CNN, Rappler asin iba pa mayong ibang maraot an gobyerno Pilipino.\nPigpaparatuyaw ninda an Tsina alagad umaw an Amerika asin anggot sinda sa pig-aapod na independent foreign policy kan gobyerno Pilipino.\nAn gusto pati ninda pabweluhon saná an saindang pantatsar, pagtabuga, asin pagtuyaw. Pag nagsimbag an gobyerno sasabihon ninda may diktadura asin mayong freedom of the press.\nAn pagbalga nin ley nin sarong news organization balewala sa mga kritiko kan gobyerno, an gusto ninda pabweluhon saná tanganing may tunay daang demokrasya.\nGaro sobra naman lugod an demokrasya sa Pilipinas, isinasakripisyo pati an isyu nin pagkakan asin pagtios kan kadaklan sa ngaran nin demokrasya asin freedom of the press.\nDai bale an kasaraditan magtirios basta magdalan nin mga teleserye asin maghanga sa mga artista sa pelikula asin television. Kun ano an mga mahahalagang bareta asin isyu nasyonal iyo an pig-aarog garo aniningal digdi sa lado lokal.\nPati an saralang paggamit nin lenggwahe sa Manila iyo man an pig-aarog digdi sa probinsya.\nPati an paggamit kan Bikol sarala.\nKaya an mga importanteng isyu daing gayo natutukar nin tama asin malinaw para sa kapakanan kundi sa halipot asin hababaw na kaugmahan tanganing malingawan an darakulang problema na inaatubang kan nasyon, kan mga probinsya, mga syudad, asin mga banwaan.\nAn isyu kan media dapat maintindihan bako lang na isyu kan demokrasya asin libertad sa pagpalakop nin impormasyon kundi siring man an pagsunod sa mga ley kan nasyon saka an paggalang sa mga nanunungdan.\nSabi ngani kan sarong Amerikanong Presidente na idolo kan mga Pilipino na si John F. Kennedy: “Aramon ta nguna kun ano an maitatao kan tawo sa gobyerno bako kun ano an maitatao kan gobyerno sa tawo.”


SA BICOL MEDICAL CENTER: Sales nagpaaram na, pagdemiter dai tinugotan\nNagpaaram na sa mga opisyal kan Malacañan si OIC Medical Director Dr. Francisco Sales III kan Bicol Medical Center (BMC) nganing saiya nang butasan an posisyon huli sa ‘’pressure’ sa saiya kan ibang politico sa Camarines Sur alagad dai tinugotan sagcod pinakiulayan na dai bayaan an hospital.\nSi Tommy Lee, Regional Coordinator kan Presidential Anti-Corruption Commission (PACC) sa Bicol nagpahayag sa entrevista kan Bicol Mail sa paagi nin telepono na nagpaaram si Sales ki Presidential Adviser for Bicol Affairs Marvel Clavecilla asin PACC Chairman Dante Jimenez na mawot nang magbuelta bilang private practitioner huli sa pakikiaram sa saiyang trabajo kan ibang politico na dai naman pigdetalye.\nAn OIC Medical Director nagpasiring pa sa Manila kaibanan si Lee nganing kaulayan sinda Jimenez asin Clavecilla sa saiyang pig-aandaman na pagdemiter sa posisyon sa BMC.\nHinagad kan duwang opisyal kan Malacañan an considerasyon nganing ipadagos an mga reforma na pig-iimplementar sa pinakadakulang hospital sa rehiyon Bicol mantang duwang taon nalang maretiro na ini sa serbisyo.\nSi Lee iyo an enot na nakiulay sa OIC Director na dai na muna magdemiter sa posisyon matapos makuanan nin exclusibong entrevista kan Bicol Mail kan ika-duwang semana kan Enero 2020.\nKan hapoton kan BM kun perang por ciento an saiyang plano na tuwadan na an hospital, sinabi kaini na ‘’noventa por ciento (90%).\nSinabi pa na mas kumportable sa saiya an pagiging private practitioner bilang sarong surgeon, ‘’gusto ko na mag-operar dakul an matatabangan ko’.\nAlagad kun igwang nakikiaram na politico na dai niya pigngaranan, sinabi pa kaini na dai ini maiibitaran mantang sinda an nagtatabang para sa fondo kan hospital.\nAlagad sinabihan ni Lee ipadagos an saiyang posisyon huli ta pinunan na kaini an mga pagbabago sa manijamiento kan BMC asin sa saiyang administrasyon bilang OIC naging operational na an apat na bagong edificio kan hospital.\nSi Sales iyo an nagribay ki dating Medical Director Estrella Litam na nagkaigwa nin mga controvercia asin siya an nagribay na tukahan bilang OIC. (DPA)


Abigail—‘Salamat sa Diyos Huli kan Marahay Mong Kaisipan!’\nIYAN an sinabi ni David kan suanoy na Israel para umawon an sarong babaying nakamidbid niya, si Abigail. Taano ta inumaw siya ni David, asin ano an manunudan ta sa halimbawa niya?\nNabisto ni David an may agom na babaying ini kan nagdudulag siya ki Hading Saul. An agom ni Abigail iyo si Nabal, mayaman na lalaki na dakulon ataman na hayop sa mabukid na rehiyon sa timog na parte kan Juda. Si David asin an mga tawuhan niya nagin garo nagpoprotektar na lanob para sa mga pastor asin aripumpon ni Nabal. Paghaloy-haloy, nagsugo si David nin mga mensahero ki Nabal tanganing maghagad nin ano man na maitatao niyang suplay nin kakanon. (1 Sam. 25:8, 15, 16) Kun iisipon kun paano prinotektaran ni David saka kan mga tawuhan niya an mga pagsadiri ni Nabal, bako nanggad sobra an hinahagad ni David.\nPero ipinahiling ni Nabal na siya “Daing Isip” o “Mangmang,” arog kan kahulugan kan pangaran niya. Nagsimbag siya sa makulog asin nakakainsultong paagi asin dai itinao an hinahagad ni David. Kaya, nag-andam si David tanganing padusahan si Nabal huli sa nakakainsulto saka bakong rasonableng simbag kaini. Huli sa kamangmangan ni Nabal, madusa siya pati an mga kairiba niya sa harong.—1 Sam. 25:2-13, 21, 22.\nNahihiling-hiling na ni Abigail an marauton na mangyayari huli sa pabigla-biglang aksiyon na pinaplano ni David, kaya kusog-buot siyang nag-interbenir. Magalang siyang nakiulay ki David basado sa relasyon kaini ki Jehova. Nagtao siya nin awad-awad na suplay nin kakanon ki David, an sunod na magigin hadi, asin sa saiyang mga tawuhan. Dangan, pinasalamatan ni David si Jehova huling ginamit Niya an babaying ini para pugulan siyang gibuhon an sarong bagay na magigin kasalan sa Diyos. Sinabi ni David ki Abigail: ‘Salamat sa Diyos huli kan marahay mong kaisipan asin huli ta ilinikay mo ako sa paggadan asin sa pagbalos ngunyan na aldaw.’—1 Sam. 25:18, 19, 23-35, An Marahay na Bareta Biblia.\nMalinaw na habo nanggad niyatong magin arog ni Nabal, na dai nagpahalaga sa marahay na mga bagay na ginibo kan iba. Apuwera kaiyan, kun marisa ta na may bakong magayon na nangyayari, gigibuhon niyato an gabos tanganing dai iyan maggrabe. Iyo, arugon ta an salmista na nagsabi sa Diyos: ‘Tukduan mo ako nin marahay na pag-isip asin kadunungan.’—Sal. 119:66.\nPuwedeng marisa kan iba an kadunungan, o marahay na kaisipan, na ipinapahiling niyato sa mga ginigibo ta. Sabihon man ninda iyan o dai, posibleng mamatian ninda an arog ki David, na nagsabi: ‘Salamat sa Diyos huli kan marahay mong kaisipan!’


Community pantries bakong maka-CPP/NPA\nWarak na sa nagkaperang banwaan sa Camarines Sur asin sa ciudades kan Naga asin Iriga an community pantries asin dai man sinda organisado nganing maging prontera kan Communist Party of the Philippines/New People’s Army (CPP/NPA) envez nagtatabang sana sa pobreng familia ngunian na pandemya alagad pigre-red tagging kan gobierno.\nAn red tagging ginigibo kan National Task Force to End Local Community Armed Conflict (NTF-ELCAC) na compuesto kan cabinet secretaries, mga opisyal kan militar asin pulis asin ngunian lakop na sa social media an pig-post sa FB.\n‘‘Maraot sa buot, dai man planado, nakaka-inspire asin voluntad sana an misyon me asin dakul man an mga nagdodonar nganing itao man sa na-ngangaipo’’\nIni an mga reaksyon ni Da Christopher Aguilar, 33 anyos na nagbugtak nin Tabang Kumunidad sa barangay San Felipe, Ciudad nin Naga na dakul na an nagtatabang asin dakul naman na tios na familia an natatabangan sa laog kan limang aldaw nang pagtugdas kan sadit na proyecto.\nTabang Kumunidad. Si Da Christopher Aguilar (naka-itum na T-shirt) nagtataong dikit na ayuda sa nagpipilang naghahagad nin tabang hale man sa donasyon na binubugtak sa saiyang sadit na lamesa sa barangay San Felipe, Ciudad nin Naga. (DPAureus)\nApat sanang oras an saindang pag-display kan mga produkto cada aldaw.\nAn mga community pantry lakop na sa ibang rehiyon na nagpuon sa Ciudad nin Quezon sa paagi kan Manginhawa Community Party (MCP) alagad pigre-red tagging kan gobierno na ginagamit kan CPP/NPA.\nSa Pasacao, Camarines Sur nagtugdas man kan Domingo, Abril 18 si Jinky Vinus na napuon ala una hasta alas cinco nin hapon cada aldaw nin Sabado asin Domingo.\nIgwa man nag-dodonar alagad sa saindang familia sana dai man sinda nin organisasyon sa iba pang kaparejong tabang kumunidad sa Camarines Sur asin mayo man digdi nin envueltong ibang grupo, sabi pa ni Vinus.\nAlagad si Vinus naghihinanakit man sana sa gobierno asin makulog sa buot apesar nakakatabang na ngani sinda asin bako man kalaban kan gobierno pigre-red tagging pa.\nAn Tabang Kumunidad ni Aguilar nagpuon kan 2016, kan 2017 sa tahaw kan nangyayaring guiera sa Ciudad nin Marawi nagdara sinda nin mga tabang sa evacuees na apektado kan kariribokan.\nAfuera pa kaini, nakaabot pa an saindang grupo sa Batangas na nagdara nin ayuda sa mga apektado kan pagtuga kan Volcan Taal.\nSinabi pa ninda Vinus asin Aguilar kun pigmamando na kan Department of Interior and Local Government na magkua sinda nin permit sa LGU iyan saindang gigibohon nganing ipadagos an tabang sa mga apektado kan pandemya.\nAn MCP temporary nang nagsara kan saindang tabang para sa seguridad kan saindang pag-iriba huli kan ginigibong red tagging kan gobierno.\nSainda man ipapasunod an health protocols sa mga naghahagad nin ayuda ano man na produkto agrikultura asin iba pa.\nAn ibang mga community pantry yaon sa Baao, San Jose, Calabanga, Libmanan, Pasacao, gabos digdi sa CamSur asin ciudades kan Naga asin Iriga.


Mateo 20 | Bibliya Online | New World Translation\nMga trabahador sa ubasan asin pantay-pantay na bayad (1-16)\nIhinula giraray an kagadanan ni Jesus (17-19)\nNaghagad nin mga posisyon sa Kahadian (20-28)\nSi Jesus pantubos para sa dakul (28)\nPinaumayan an duwang lalaking buta (29-34)\n20 “Huli ta an Kahadian kan kalangitan nakakaagid sa kagsadiri nin sarong ubasan na nagluwas nin amay na aga tanganing maghanap nin mga matrabaho sa saiyang ubasan. 2 Pagkatapos na magkauyon sinda kan mga trabahador sa tangdan na sarong denario* para sa sarong aldaw, pinaduman niya sinda sa saiyang ubasan. 3 Kan magluwas man siya kan mga ikatulong oras,* may mga nahiling siyang nakatindog sa saudan na daing trabaho; 4 asin sinabi niya sa mga iyan, ‘Kamo man, magduman kamo sa ubasan, asin babayadan ko kamo nin tamang tangdan.’ 5 Kaya nagduman sinda. Sa giraray, nagluwas siya kan mga ikaanom na oras* saka kan ikasiyam na oras* asin arog man kaiyan an ginibo niya. 6 Ultimo, kan mga ika-11 oras,* nagluwas siya asin may mga nanumpungan siyang nagtuturutirindog, asin sinabi niya sa sainda, ‘Taano ta maghapon kamong nakatindog digdi na daing trabaho?’ 7 Nagsimbag sinda, ‘Dai man kayang nagkukua sa samong magtrabaho.’ Sinabi niya sa sainda, ‘Kamo man, magduman kamo sa ubasan.’ 8 “Kan banggi na, an kagsadiri kan ubasan nagsabi sa katiwala niya, ‘Apuda an mga trabahador asin bayadan mo sinda kan saindang tangdan, puon sa pinakahuring nagtrabaho sagkod sa pinakainot.’ 9 Kan su mga nagpuon na magtrabaho sa ika-11 oras mag-abot, an kada saro sa sainda binayadan nin sarong denario.* 10 Kaya kan mag-arabot su mga pinakainot na nagtrabaho, naghuna sinda na mas dakula an mareresibi ninda, alagad pati sinda binayadan nin tigsararong denario.* 11 Pagkaresibi kaiyan, nagpuon sindang magreklamo sa kagsadiri kan ubasan 12 asin nagsabi, ‘Ining mga pinakahuri saro sanang oras na nagtrabaho; pero ipinantay mo sinda sa samo na nagparapagal nin maghapon asin nagkabaralad sa grabeng init!’ 13 Alagad sinabi niya bilang simbag sa saro sa sainda, ‘Amigo, dai akong ginigibong sala sa saimo. Uminuyon ka baga sa sako sa tangdan na sarong denario,* bako? 14 Kuanon mo an saimo asin maghali ka. Gusto kong tawan ining pinakahuri nin pareho kan sa saimo. 15 Dai daw ako nin deretsong gibuhon an gusto ko sa mga pagsadiri ko? O an saimong mata daw maurihon* huling marahay* ako?’ 16 Sa arog kaining paagi, an mga nahuhuri maiinot, asin an mga naiinot mahuhuri.” 17 Miyentras na nasa tinampo sinda pasiring sa Jerusalem, isinuway ni Jesus sa kadaklan an 12 disipulo asin sinabi niya sa sainda: 18 “Magdangog kamo! Pasiring kita sa Jerusalem, asin an Aki nin tawo itatao sa mga panginot na saserdote asin sa mga eskriba. Huhusgaran ninda siya na dapat siyang magadan 19 asin itatao ninda siya sa mga tawo kan mga nasyon tanganing tuya-tuyaon asin latiguhon saka padusahan nin kagadanan sa harigi; asin sa ikatulong aldaw ibabangon siya.” 20 Dangan an agom ni Zebedeo kaiba an duwang aking lalaki kaini nagdulok asin nagluhod sa saiya. May gusto ining hagadon sa saiya. 21 Sinabi niya sa babayi: “Ano an gusto mo?” Nagsimbag ini sa saiya: “Pighahagad kong magtukaw na kaiba mo sa saimong Kahadian an duwa kong aking ini, an saro sa saimong tuo, asin an saro sa saimong wala.” 22 Suminimbag si Jesus: “Dai nindo aram an pighahagad nindo. Kaya daw nindong uminom sa kopa na madali ko nang inuman?” Sinabi ninda sa saiya: “Kaya mi.” 23 Sinabi niya sa sainda: “Mainom man nanggad kamo sa kopa ko, pero an pagtukaw sa sakuyang tuo asin sa sakuyang wala bako kong desisyon, huli ta an papatukawon diyan iyo an mga pinili kan sakuyang Ama.” 24 Kan madangog kan sampulong iba pa an manungod diyan, nagkaaranggot sinda sa magtugang. 25 Alagad pinarani sinda ni Jesus sa saiya asin sinabi niya: “Aram nindo na an mga tagapamahala kan mga nasyon nagdodominar sa mga sakop ninda asin an mga lider naggagamit kan saindang awtoridad sa mga sakop ninda. 26 Dapat na bakong arog kaini sa saindo; kundi an siisay man na gustong magkaigwa nin dakulang awtoridad sa tahaw nindo dapat na magin lingkod nindo, 27 asin an siisay man na gustong magin panginot diyan sa saindo dapat na magin uripon nindo. 28 Kun paanong an Aki nin tawo nag-abot, bako tanganing paglingkudan, kundi tanganing maglingkod asin itao an saiyang buhay* bilang pantubos na karibay nin dakul.” 29 Mantang paluwas sinda sa Jerico, dakul na tawo an nagsurunod sa saiya. 30 Asin uya! may duwang lalaking buta na nakatukaw sa gilid kan tinampo. Nadangog ninda na nag-aagi si Jesus asin nagkurahaw sinda: “Kagurangnan, Aki ni David, mahirak ka sa samo!” 31 Alagad sinaway sinda kan mga tawo asin sinabihan sindang magsilensiyo; pero lalo pang kinusugan ninda an pagkurahaw, na nagsasabi: “Kagurangnan, Aki ni David, mahirak ka sa samo!” 32 Kaya nagpundo si Jesus asin inapod sinda, saka nagsabi: “Ano an gusto nindong gibuhon ko para sa saindo?” 33 Sinabi ninda sa saiya: “Kagurangnan, buksan mo po an samuyang mga mata.” 34 Huling nahirak na marhay sa sainda, dinutan ni Jesus an saindang mga mata, asin tulos na nakabalik an saindang paghiling, dangan nagsunod sinda sa saiya.\n^ An buot sabihon, mga alas singko nin hapon.\n^ O “matinao.”


Ama, Aki, Banal na Espiritu—Parte nin Trinidad? | Itinotokdo kan Biblia\nAN MGA naniniwala sa katokdoan nin Trinidad nagsasabi na an Dios kompuesto nin tolong persona—an Ama, an Aki, asin an Banal na Espiritu. An balang saro sa tolong personang ini sinasabing kapantay kan iba, makakamhan sa gabos, asin mayo nin kapinonan. Kun siring, segun sa doktrina nin Trinidad, an Ama Dios, an Aki Dios, asin an Banal na Espiritu Dios, alagad ta saro sana an Dios.\nInaadmitir kan dakol na naniniwala sa Trinidad na dai ninda kayang ipaliwanag an katokdoan na ini. Pero, nagsasaboot sinda na itinotokdo iyan sa Biblia. Mahalagang mangnohon na an terminong “Trinidad” dai noarin man minalataw sa Biblia. Alagad makukua daw dian an ideya nin Trinidad? Tanganing masimbag an hapot na ini, helingon niato an sarong teksto na sa parate sinisitar nin mga parasuportar tanganing surogon an Trinidad.\n“AN TATARAMON DIOS”\nAn Juan 1:1 nagsasabi: “Sa kapinonan iyo an Tataramon, asin an Tataramon nasa kaibanan nin Dios, patin an Tataramon Dios.” (King James Version) Sa huri sa iyo man sanang kapitulo, ipinapaheling nin malinaw ni apostol Juan na “an Tataramon” iyo si Jesus. (Juan 1:14) Minsan siring, huling an Tataramon inapod na Dios, nagkonklusyon an iba na an Aki asin an Ama siertong kabtang kan iyo man sanang Dios.\nGirumdomon na an kabtang na ini kan Biblia sa orihinal isinurat sa Griego. Kan huri, trinadusir nin mga paratradusir an Griegong teksto sa ibang mga lenguahe. Pero, an dakol na paratradusir kan Biblia dai naggamit kan fraseng “an Tataramon Dios.” Taano ta dai? Basado sa saindang kaaraman sa Griego na ginamit sa pagsurat kan Biblia, an mga paratradusir na idto nagkonklusyon na an fraseng “an Tataramon Dios” maninigong tradusiron sa ibang paagi. Paano? Uya an nagkapirang halimbawa: “An Logos [Tataramon] divino.” (A New Translation of the Bible) “An Tataramon sarong dios.” (The New Testament in an Improved Version) “An Tataramon nasa kaibanan nin Dios asin kapareho nia an naturalesa.” (The Translator’s New Testament) Segun sa mga traduksion na ini, an Tataramon bako mismo an Dios. * Imbes, huli sa saiyang halangkaw na posisyon sa tahaw kan mga linalang ni Jehova, an Tataramon inaapod na “sarong dios.” Digdi an terminong “dios” nangangahulogan “makakamhan.”\nKUMUA NIN DUGANG PANG IMPORMASYON\nAn kadaklan na tawo dai nakakaaram kan Griegong ginamit sa pagsurat kan Biblia. Kaya paano nindo maaaraman kun ano talaga an boot sabihon ni apostol Juan? Isipon an halimbawang ini: Ipinaliwanag nin sarong maestro an sarong tema sa saiyang mga estudyante. Pagkatapos, laen-laen an opinyon kan mga estudyante sa kun paano sasaboton an paliwanag. Paano iyan reresolberan kan mga estudyante? Puede sindang maghagad nin dagdag na impormasyon sa maestro. Daing duwa-duwa, an pagkua nin dagdag na impormasyon matabang sa sainda na mas masabotan an temang iyan. Kaagid kaiyan, tanganing masabotan an kahulogan kan Juan 1:1, puede kamong maghanap nin dagdag na impormasyon sa Ebanghelyo ni Juan manongod sa posisyon ni Jesus. An pakakua nin dagdag na impormasyon sa temang ini makakatabang sa saindo na makaabot sa tamang konklusyon.\nHalimbawa, estudyare an dagdag na isinurat ni Juan sa kapitulo 1, bersikulo 18: “Mayo nin tawong nakaheling sa [Makakamhan sa Gabos na] Dios kasuarin man.” Minsan siring, naheling kan mga tawo si Jesus, an Aki, huling si Juan nagsabi: “An Tataramon [si Jesus] ginibong laman, asin nag-erok sa tahaw niato, patin naheling niato an saiyang kamurawayan.” (Juan 1:14, KJ) Kun siring, paanong an Aki magigin kabtang kan Makakamhan sa Gabos na Dios? Sinabi man ni Juan na an Tataramon “nasa kaibanan nin Dios.” Alagad paanong an sarong indibiduwal nasa kaibanan nin sarong persona asin kadungan kaiyan iyo man sana an personang iyan? Dugang pa, siring kan nakasurat sa Juan 17:3, lininaw ni Jesus an kalaenan nia sa saiyang langitnon na Ama. Inapod nia an saiyang Ama na “iyo sanang tunay na Dios.” Asin sa pagtatapos kan saiyang Ebanghelyo, sinumaryo ni Juan an mga bagay-bagay paagi sa pagsabi: “An mga ini isinurat tanganing kamo magturubod na si Jesus iyo an Cristo na Aki nin Dios.” (Juan 20:31) Mangnohon na bakong Dios an apod ki Jesus kundi Aki nin Dios. An dagdag na impormasyon na ini sa Ebanghelyo ni Juan nagpapaheling kun paano maninigong saboton an Juan 1:1. Si Jesus, an Tataramon, “sarong dios” sa sentido na sia may halangkaw na posisyon alagad bakong an Makakamhan sa Gabos na Dios.\nKOMPIRMARON AN IMPORMASYON\nIsipon giraray an manongod sa halimbawa kan maestro asin kan mga estudyante. Imahinaron na nagduduwaduwa pa man giraray an iba, dawa pakatapos na maghinanyog sa dagdag na paliwanag kan maestro. Ano an puede nindang gibohon? Puede sindang maghapot sa saro pang maestro para sa dagdag na impormasyon manongod sa iyo man sanang tema. Kun kompirmaron kan ikaduwang maestro an paliwanag kan enot na maestro, tibaad mawara na an mga pagduwaduwa kan kadaklan na estudyante. Kaagid kaiyan, kun dai nindo segurado kun ano talaga an sinasabi kan kagsurat kan Biblia na si Juan manongod sa relasyon ni Jesus asin kan Makakamhan sa Gabos na Dios, puede kamong magkonsulta sa saro pang kagsurat kan Biblia para sa dagdag na impormasyon. Halimbawa, estudyare an isinurat ni Mateo. Mapadapit sa katapusan kan sistemang ini nin mga bagay, kinotar nia si Jesus na nagsasabi: “May labot sa aldaw asin oras na iyan mayo nin siisay man na nakakaaram, ni an mga anghel kan kalangitan ni an Aki, kundi an Ama sana.” (Mateo 24:36) Paano kinokompirmar kan mga tataramon na ini na si Jesus bakong an Makakamhan sa Gabos na Dios?\nSi Jesus nagsasabi na mas dakol an aram kan Ama kisa sa Aki. Minsan siring, kun si Jesus kabtang kan Makakamhan sa Gabos na Dios, aram nia kutana an mga detalye na aram kan saiyang Ama. Kaya, kun siring, an Aki asin an Ama dai puedeng magkapantay. Pero, tibaad may mga magsabi: ‘Si Jesus may duwang naturalesa. Digdi nagtataram sia bilang tawo.’ Alagad dawa pa siring, kumusta an banal na espiritu? Kun iyan kabtang kan sarong Dios siring kan Ama, taano ta dai sinabi ni Jesus na aram kaiyan an aram kan Ama?\nMientras na nagpapadagos kamo sa saindong pag-adal sa Biblia, magigin pamilyar kamo sa dakol pang teksto sa Biblia na may sinasabi manongod sa temang ini. Kinokompirmar kan mga iyan an katotoohan manongod sa Ama, sa Aki, asin sa banal na espiritu.—Salmo 90:2; Gibo 7:55; Colosas 1:15.\n^ par. 2 Para sa dugang na paliwanag dapit sa Juan 1:1, helingon an artikulo na “Ang Salita ba ay ‘Diyos’ o ‘isang diyos’?” sa Ang Bantayan na Nobyembre 1, 2008, na ipinublikar kan Mga Saksi ni Jehova.


Krisis nin pagsangli (Mga Banal sa mga Huring Aldaw) - Wikipedia\nKrisis nin pagsangli (Mga Banal sa mga Huring Aldaw)\nAn krisis nin pagsangli sa Kahiroan nin Mga Banal sa Huring Aldaw nangyari pagkatapos kan biolenteng pagkagadan ki Joseph Smith, Jr., kan Hunyo 27, 1844.\nSa laog nin anom na bulan pagkatapos nin pagkagadan ni Smith, nagkapirang mga katawohan nagkumpetensiyahan sa pagsangli kan saiyang puwesto. An mga pangenot na mga kandidato iyo sinda Sidney Rigdom, Brigham Young, asin James Strang. An mayoriya kan Mga Banal sa Huring Aldaw nagpiling magsunod sa pamamayo ni Brigham Young, pero nagkapirang saradit na mga simbahan an nagsurulpot gikan sa krisis nin pagsangli. Ining signipikanteng pangyayari sa Historiya kan Mga Banal sa Huring Aldaw na kahiroan nagresulta sa nagkapirang mga permanenteng pagkakabarangaan.\n1 An Kalikudan\n2 An Kasanglian kan 1844\n2.1 An Teoretikong Tagapagsangli\n2.2 Mga Haranihon na Tagapagsangli\n3 Pangangampanya pagkatapos kan Pagkagadan ni Joseph Smith\n3.1 An Kumperensiya kan Agosto 8, 1844\n3.2 Mga Banal sa Huring Aldaw na Organisasyon pagkatapos kan Kumperensiya\n3.3 Mga Kaakoan ni James J. Strang\n3.4 Si Sidney Rigdon asin An Simbahan ni Jesukristo\n4 An Kinatundagan asin Reorganisasyon\nAn Kalikudan[liwaton | liwaton an gikanan]\nAn bàgong Simbahan ni Kristo pinag-organisa ni Joseph Smith, Jr. asin nin sadit na grupo nin mga tawo kan Abril 6, 1830. Sa katahawan kan panahon na idto asin sa saiyang kagadanan kan 1844, an administratibo asin eklesiyastikal na organisasyon kan bàgong simbahan naggikan sa egalitaryanong grupo nin mga paratubod hanggan sa institusyong pinagbasehan kan hirarkiya nin mga pagsaserdoteng mga opisina. Ining pagbabàgo sa paglipas nin panahon pinagdarang pareho kan pagtalubo kan populasyon nin simbahan asin an bunga nin pagbabago sa posisyon ni Joseph Smith, Jr. bilang lider kan simbahan.\nBago pa man sa pormal na establisamiyento kan simbahan, si Joseph Smith iyo an nagkakapot kan titulong “Propeta, Tagakita, asin Tagapagpahayag” (Prophet, Seer, and Revelator), sarong titulo na kabilugang pinagsuportahan kan iba pang nagpundar na miyembro kan simbahan. Kaya lang, habang an simbahan pinag-oorganisa kesa baya sa legal na inkorporado kaini, an propriyedad kaini kaipuhan na tiwalang pagkakaputan nin sarong katiwala; Si Smith iyo an nagin Katiwala-sa-Tiwala (Trustee-in-Trust) kan simbahan.\nSa pagpoon, an pinakahalangkaw na pamamayong posisyon sa simbahan iyo an “elder”, asin an mga elder kan simbahan paminsan pinag-aapod na “mga apostoles”. An poon na titulo ni Joseph Smith, Jr., sa simbahan iyo an “Enot na Elder”, habang an saiyang amigo asin kaibahan, si Oliver Cowdery, iyo an pinagtaw-anan kan titulo “Panduwang Elder.” Kan Marso 1832, si Joseph Smith, Jr. nagmukna nin sarong korum nin tolong presidente na binantog na Enot na Panguluhan. Si Smith iyo an nagin Presidente kan Enot na Panguluhan, sarong titulo na nagin asosyado sa opisina kan “Presidente nin Simbahan”; si Sidney Rigdon asin Jesse Gause iyo an mga nagin mga Tagapagpayo ni Joseph Smith, Jr. sa Enot na Panguluhan.\nKan Disyembre 18, 1833, si Smith nagmukna kan opisina nin “Patriarka kan Simbahan” asin pinag-ordina an saiyang ama, Joseph, Sr., na iyo an magpano sa lugar. An “An Pagpapamahalang Patriarka”, siring sa an opisina iyo na an nangyaring pinag-apod, paminsan iyo na an nagpapangenot sa mga miting kan simbahan asin pinagsustine sa kumperensiya kan simbahan enot sa gabos na ibang mga opisyales kan simbahan.\nKan Pebrero 17, 1834, si Smith nagmukna nin sarong Halangkaw na Konseho sa Kirtland, Ohio. An kahawakan na ini pinagkonsiste nin doseng mga tawo, na pinamamayuhan sa paagi kan Enot na Panguluhan. An Halangkaw na Konseho sa Kirtland iyo an nagkapot sa puwesto bilang Pinakapamayong Hudisyal asin Lehislatibong Kahawakan nin local na simbahan asin pinagkakaputan an mga bagay siring baga sa eks-komunikasyon na mga pagdadangog asin pag-apruba kan gabos na mga gastos kan simbahan. Nagkapirang mga bulan an naglipas kan Hulyo 3, 184, an Halangkaw na Konseho kan Sion pinag-organisa sa Far West, Jackson County, Missouri. Ining Halangkaw na Konseho nin Sion pinagbantog man bilang Tagapagpamayong Halangkaw na Konseho, nin huli ini pinagngaranan na magpapangenot sa konseho na pinag-establisa sa Kirtland, siring man sa gabos na paabutong pang Halangkaw na mga Konseho na yaon sa manlaen-laen na Istake (LDS D&T 107:37). An mga kasong pinagdangog sa nagtitindog na Halangkaw na mga Konseho sa luwas na mga Istaka regular na pinag-aapila sa Halangkaw na Konseho nin Sion, ini bilang pinaka-ultimong korte na nagtitindog sana na panduwa sa Enot na Panguluhan. An Tagapagpamahalang Halangkaw na Konseho man nagtatao nin klaradong awtoridad para sa mga ordinasyon sa nagtitindog na Halangkaw na mga Konseho sa mga Istaka nin Sion.\nKan Pebrero 14, 1835, haros sarong taon pagkatapos na maorganisa ang Halangkaw na Konseho sa Kirtland, an Korum nin Doseng Apostoles, “o espesyal na mga testigo sa pangaran ni Kristo sa bilog na kinaban” pinagpormada bilang sarong “Nagbibiyaheng Tagapagpamahalang Halangkaw na Konseho” (LDS D&T 107:23-33; RLDS Historiya kan Simbahan 1.18, p. 503). Ining konseho konsistido nin doseng mga tawo, pinagpangapudan asin pinag-ordinahan sa paagi kan Tolong Testigo kan Libro ni Mormon sa opisina kan Apostol, asin pinagngaran na magpangataman kan misyonaryong trabaho nin Simbahan—na boot sabihon na an saindang tagapagpamahalang puwesto yaon sa luwas kan mga Istake nin Sion. Si Thomas B. Marsh pinagpalaen bilang iyo an saindang presidente. Sa kagawian, habang pareho ining grupo asin an Halangkaw na Konseho nin Sion na mga Tagapagpamahalang Halangkaw na mga Konseho, an saindang hurisdiksyon pinagbaranga na an saro bilang “nagtitindog” na mga ministro sa mga Istaka nin Sion, asin an saro bilang “nagbibiyahe” sa luwas kan mga Istaka. Sa pagpoon, an Korum nin Dose iyo an tagapagsunod sa Halangkaw na Konseho nin Sion; halimbawa, kan 1838, kunsoarin nagkaigwa nin bakante sa korum, an Nagtitindog na Tagapagpamahalang Halangkaw na Konseho sa Far West iyo ang nagpano sa mga bakante.\nKunsoarin na an Halangkaw na Konseho nin Sion pinagtunaw pagkatapos na an simbahan pinagpahale gikan sa Missouri, an pamayong-opisina kan simbahan pinagbalyo sa Nauvoo, Illinois. Duman, si Joseph Smith nagporma nin bag-ong Tagapagpamahalang Halangkaw na Konseho, na pinapangenotan ni William Marks, na iyo an nagpamahala sa Halangkaw na mga Konseho kan nasa luwas na mga istaka, na yaon sa direksyon kan Enot na Panguluhan.\nAn Kasanglian kan 1844[liwaton | liwaton an gikanan]\nSa panahon kan saiyang pagkagadan, si Smith nagkakapot kan mga posisyon: “Propeta, Tagakita, Tagapagpahayag, asin Tagapagsalin,” “Presidente nin Simbahan,” “Presidente kan Enot na Panguluhan,” asin “Katiwala-nin-Tiwala” kan Simbahan. Dae lang klarado kun an gabos na ining mga opisina dapat na pagkakaputan kan siisay na tagapagsangli asin ini bako man klarado kun siisay nanggad an dapat na tagapagsangli.\nAn Teoretikong Tagapagsangli[liwaton | liwaton an gikanan]\nKasunod kan panggagadan ki Joseph Smith, Jr., ini bako man tulos na klarado sa Mga Banal sa Huring Aldaw kun siisay an tagapagpamayo nin simbahan.\nMga kontemporaryong mga testamento kan mga lider kan Simbahan nagtataong huna na kun kuta an tugang na lalake ni Joseph Smith, Jr., na si Hyrum nakaligtas, siya kuta na an tagapagsangli. Si Hyrum pinag-ordinahan na Katabang na Presidente nin Simbahan asin Tagapagpamahalang Patriarka nin simbahan, asin an tagapagsangli ki Oliver Cowdery, na pinag-ekskomunikado (Hilngon sa Times and Seasons 2, (1 Hunyo 1841): 128; cf. Doktrina asin mga Tipan 124: 94-95). Si Hyrum, kaya lang, naggadan sa Carthage, Illinois na kaiba ni Joseph Smith. Mapanungod ki Hyrum, si Brigham Young nagsabi:\n"Nag-ordina ba si Joseph Smith nin siisay na tawo na iyo an masangli sa lugar niya. Iyong gayo. Siisay idto? Si Hyrum, pero si Hyrum nagadan na sarong martir bago pa man nangyari ki Joseph. Kun si Hyrum nabuhay siya kuta na an nagtindog para ki Joseph.” (Times and Seasons, 5 [Oktubre 15, 1844]: 633).\nSa pagsunod kan prinsipyo nin linyadang pagsangli, ang nguhod na tugang na lalake ni Joseph Smith na si Samuel iyo an masunod na potensiyal na kandidato sa linya. Kan panahon sa katahawan nin Hunyo 23-27, 1844, si Joseph Smith nagtala ni pahayag na “kun siya asin si Hyrum pagkukuahon paharayo, si Samuel H. Smith iyo an magigin tagapagsangli niya” (Smith, An Intimate Chronicle, p. 138; William Clayton Diary, typescript, 12 Jul. 1844, original in First Presidency’s Archives). Kaya lang, si Samuel nagadan tulos kan Hulyo 30, 1844, pirang Aldaw sana pagkatapos na si Joseph asin Hyrum nagadan. An huri sa mga nawawalat na tugang na lalake ni Joseph, si William, nagpoon sa pag-ako sa karapatan na magsangli sa saiyang tugang na lalake bilang Tagapagpamahalang Patriarka sana. Kan maghaloy, pagkatapos na magburulag sa nagkapirang Mga Banal sa Huring Aldaw na mga paksyon, siya naghimo kan saiyang sadireng kaakoan sa panguluhan kan simbahan, na may kadikit na resulta. Si William naghuna na an saiyang tugang na lalakeng si Samuel pinaghilo sa kasugoan ni Brigham Young. Kaya lang, si Young nagpahimutik sa anuman na personal kabalihan sa pagpagiromdom na siya dae pa nakakaaram sa pagkagadan ni Joseph Smith mga tolo o apat na semana an nakaagi, na halawig na pagkatapos na si Samuel naggadan. Mayong pisikal na ebidensiya nagluwas tanganing prubaran na si Samuel sarong biktima nin maraot na kaggibohan.\nSi Joseph Smith Jr. man garo baga nagtao nin indikasyon na saro kan saiyang mga akeng lalake an magsangli saiya. Nagkakapirang mga lider kan simbahan nagpahayag na kan Agosto 27, 1834, asin Abril 22, 1839, si Joseph Smith nagpamati na an saiyang pinakamatuagn akeng lalake, si Joseph Smith III, iyo an magigin saiyang tagapagsangli (Hilngon sa Roger Launius, Joseph Smith III: Pragmatic Prophet). Kan panahon na si Joseph naggadan, si Joseph Smith III onse anyos an edad. Siring man, kan Abril 1844, Joseph Smith pinagbalangibog na nagpropesiya kan saiyang dae namumundag na ake magigin sarong akeng lalake na pagngangaranan na “David” asin mangyayaring magigin “presidente asin hade nin Israel” (Hilngon sa Valery Tippetts Avery, From Mission to Madness: The Last Son of the Mormon Prophet). Kan 1980s, si Mark Hofmann nagdaya nin sarong kopya ni Patriarkal na Bendisyon na ipinagtao ki Joseph Smith III, nagpapangaran sa hoben na si Joseph III bilang iyo an tagapagsangli ni Joseph Smith, Jr. Maski na ngani na dokumentong ini sarong kadayaan, ini pinagbase sa mga kontemporaryong mga talaan kan arog kaining bendisyon.\nKun dae kuta na si Oliver Cowdery asin David Whitmer nagin ekskomunikado, sinda puwede man kuta nang may kredibilidad na mag-ako na magigin tagapagsangli ni Joseph. Si Oliver Cowdery dati an “Panduwang Elder” kan simbahan sunod ki Joseph Smith, asin sagkod sa panahon na siya nagin ekskomunikado nagkakapot nin mga susi kan dispensasyon kaiba ni Joseph. Bilang kadagdagan, siya kaiba ni Joseph Smith sa haros gabos na mga importanteng pangyayari sa amay na simbahan. Arog ki Hyrum sa kahuri-hurihi, Joseph Smith an nag-ordina ki Cowdery bilang Katabang na Presidente nin Simbahan, asin nagtao saiya nin awtoridad “sa pagtabang sa pagpapamahala sa bilog na Simbahan asin magpapamahala kun mayo an Presidente” (Manuscript History of the Church, Book A-1, p. 11, Church Archives). Kaya lang, si Cowdery pinag-ekskomunikado kan Abril 12, 1838 (Cannon and Cook, Far West Record, pp. 162-171).\nSi David Whitmer pinag-ordinahan na Presidente kan Halangkaw na Konseho nin Sion (Jackson County, Missouri), asin si Joseph nagbendisyon saiya kan Hulyo 7, 1834, “na magigin sarong lider o sarong propeta kan Simbahan na ini, na an ordinasyon yaon sa sarong kondisyon na kun siya (J. Smith, Jr.) dae nabuhay sa Diyos sa sadire niya” (Cannon and Cook, Far West Record, p. 151). Sa pagporma kan Halangkaw na Konseho sa Jackson County, si Joseph nagsambit “kun siya dapat na pagkuahon paharayo na saiyang naggibo an dakulang trabaho na an Kagurangnan an nagtao sa atubangan niya, asin na yan saiyang pinagmawot sa Kagurangnan, asin na saiya ngonyan pinaggigibo an saiyang katungkulan sa pag-organisa kan Halangkaw na Konseho, na sa paagi kaining Konseho an kagustuhan nin Kagurangnan mapuwedeng maipagpabantog (Cannon and Cook, Far West Record, pp. 71-72). Kaya lang, si Whitmer pinag-ekskomunikado kan Abril 13, 1838 (Id., pp. 176-178).\nMga Haranihon na Tagapagsangli[liwaton | liwaton an gikanan]\nAn pagkagadan ni Joseph Smith nagwalat nin sarong numero nin mga importanteng mga lider kan simbahan, mga konseho, asin mga korum, kadakul sainda nagkaigwa nin nagsaralimbayan asin/o mga nagbabag-ong mga gibohon, na mayong paggigiya. An mga kaakoan kan lambang saro kaining mga korum naghayag nin nagkapirang punto pagkatapos sa kagadanan ni Joseph Smith.\nAn pinakahalang halangkaw na ehekutibong konseho kan simbahan iyo an Enot na Panguluhan (First Presidency). An kagadanan pareho ni Joseph asin Hyrum Smith nagwalat ki Sidney Rigdon bilang iyo an nawawalat na miyembro kan Enot na Panguluhan. Sa amay kan Abril 19, 1834, si Joseph Smith asin Oliver Cowdery “nagpatong nin mga kamot ki Bro. Sidney [Rigdon] asin nagkumpirma saiya kan mga bendisyon nin kadunungan asin kaaraman na magpapamahala kan Simbahan kun mayo si Brother Joseph” (Joseph Smith Diary, 19 Abril 1834, Church Archives; Jessee, Papers of Joseph Smith, Vol. 2, pp. 31-32).\nKan tagsibol nin 1844, si Joseph Smith nagpopoon nang magdalagan bilang sarong pantolong-partido kandidatura sa pagigin elehidong Presidente kan Estados Unidos. Si Sidney Rigdon iyo an pinagnominar bilang Bise Presidente ni Joseph Smith asin naglipat sa Pennsylvania tanganing ipag-establisa an ligal na estaran duman (an Konstitusyon kan Estados Unidos nagdidikta na an mga elektorados kaipuhan na magboto para sa mga kandidato para Presidente asin Bise Presidente gikan sa separadong mga estados). Kan maresibe na bareta manungod sa pagkagadan ni Joseph Smith, si Rigdon nag-ako na nakapagresibe nin sarong kapahayagan na pinagpangapudan siya na magsangli ki Joseph Smith bilang “tagapagbantay” kan simbahan asin siya hidaling nagbalik sa Nauvoo tanganing gibohon ining saiyang kaakoan.\nPagkatapos sa Enot na Panguluhan, an (Tagapagpamahalang) Halangkaw na Konseho sa Nauvoo iyo na an pinakapamayong lehislatura asin hudisyal na konseho nin Simbahan, asin igwa nin awtoridad na kapantay kaiyan na yaon sa Enot na Panguluhan (LDS D&T 107:24). An Presidente nin Istaka sa Nauvoo na si William Marks iyo an presidente kan Halangkaw na Konseho kan panahon na iyan. An balo ni Joseph Smith na si Emma nakiolay ki Marks na iyo an magsangli ki Joseph bilang Presidente asin Katiwala-sa-Tiwala kan simbahan, pero si Marks nagsuporta sa mga kaakoan ni Rigdon.\nAn Korum nin Dose na orihinal na pinag-ordinahan na magin nagbibiyaheng mga ministro, asin pinagdelegaran nin kapamayuhan sa panluwasang mga lugar kan mundo na kun saen mayo pang mga “istaka” --- lokal na mga kongregasyon---na pinag-establisa. Sa paagi nin kapahayagan, an Dose, bilang sarong kahawakan, igwa nin awtoridad na kapantay kan sa Enot na Panguluhan, sa Tagapagpamahalang Halangkaw na Konseho, asin kan Korum nin Sitenta. (LDS D&T 107:24). Kaya lang, an “doseng apostoles mayo nin karapatan na magpaduman sa Sion o sa arinman na mga istaka kaini na kun saen igwa nin sarong regular na halangkaw na konsehong pinag-establisa, tanganing pamahalaan an anuman na mga bagay mapapanungod kaini” (Minutes of a Grand High Council, 2 May 1835, in Patriarchal Blessing Book, p. 2, Church Archives).\nSa bandang huring mga taon, kaya lang, si Smith nagtao sa Dose nin sarong dakulang gibohon sa pagpapamahala kan Simbahan, ipinagtutuka sainda na iyo an magpapadalagan kan mga temporal na bisnis kan Simbahan, asin pinag-ako sa kadaklan sainda sa Konseho nin Singkuwenta (Council of Fifty), an saiyang pinakaharaning kahawakan nin mga politikal na mga tagapagpayo, asin an Pinaglahidan na Korum (Anointed Quorum), an saiyang pinakaharaning kahawakan nin mga teolohikong tagapagpayo. Si Brigham Young, sa partikular, iyo an saro sa mga nagin pinakaharanihong katiwala, asin iyo kun may okasyon an nagpapamahala sa kapanahunan nin 1840s, kun mayo si Joseph Smith.\nAn iba pang posibilidad para sa kasanglian iyo an Konseho nin Singkuwenta (Council of Fifty), sarong grupo na pinagkakatiwalaang mga tawo, an iba sainda bakong mga Mormon, na nangangampanya para ki Joseph Smith kan saiyang 1844 na pagdalagan para Presidente kan Estados Unidos, asin naghangad na makapag-establisa nin sarong Teokratikong gobyerno. Si Rigdon nagbalyo sa Pennsylvania na tanganing ligal na makapagdalagan bilang Bise Presidente. Sa sarong miting kan Konseho nin Singkuwenta kan tagsibol nin 1844, si Smith nagsabi sainda na kaibahan niya, “Ako minatiklop pagdara asin responsibilidad sa pagpapamahala kan Simbahan na ini gikan sa sakuyang mga abaga pasiring sa saimo,” proklama ni Joseph Smith. “Ngonyan, pakusuga an saimong mga abaga asin magtindog sa irarom kaini na siring sa tunay na lalake; nin huli ta an Kagurangnan minatugot sakuya na magpapahingalo sa dikit na panahon” (undated Certificate of the Twelve, Brigham Young Papers).\nUyon ki Benjamin F. Johnson, sarong miyembro kan Singkuwenta pero bakong sa Dose, nakagiromdom na si Joseph nagtindog asin nagtaram “sa presensiya kan Korum nin Dose asin iba pang nakapalibot sa saiya.” (Autobiography of Benjamin F. Johnson, p. 96). Uyon ki Wilford Woodruff, si Joseph “nagsabi na an Kagurangnan ngonyan nag-ako kan saiyang pinagpatrabaho asin mga sakripisyo, asin dae na naghagad saiya na magpadagos sa pagdara kan mga responsibilidad asin kagabatan asin sa paghawas kaining kahadean, asin nagbaling sa iba na nakapalibot saiya, kaayon an Dose, siya nagsabi, ‘Asin sa pangaran nin Kagurangnang Jesukristo Ako ngonyan magpapamagtak kaini sa saindo na sakuyang mga katugangan sa Konseho (kan 50) asin ako magpapagpag kan sakuyang bado sa linaw gikan sa gabos na responsibilidad magpoon ngonyan na panahon asin sa maabot.’”\nPangangampanya pagkatapos kan Pagkagadan ni Joseph Smith[liwaton | liwaton an gikanan]\nSa panahon nin pagkagadan ni Joseph Smith, sinda Rigdon, Young, asin an kadakol pang iba na mga lider kan simbahan yaraon sa luwas kan estado na may mga misyon ebangheliko para sa simbahan. Rigdon nagbalik sa Nauvoo enot (Agosto 3) asin kan sunod na aldaw nagbalangibog sa sarong publikong miting na siya nakapagresibe nin sarong kapahayagan na nagngangaran saiya bilang “Tagapagbantay kan Simbahan.” Si President William Marks nag-apod para sa sarong kumperensiya kan Agosto 8 tanganing magdesisyon sa isyu. Kan si Brigham Young nakadangog mapanungod sa pagkagadan ni Joseph Smith habang nagsisirbe sa sarong misyon sa Boston, an saiyang enot na reaksyon iyo an paghapot sa saiyang sadire “kumbaya pinagdara ni Joseph an mga susi nin kahadean kaiba niya gikan sa kinaban,” pero siya tuloy nakapagmate nin asegurasyon na an mga “susi nin kahadean” nagwalat sa simbahan (MHBY-1, 171).\nKan Agosto 6, Si Brigham Young asin an iba pang mga Dose nagbaralik sa Nauvoo; sa sunod na aldaw, nakipaghilingan sinda ki Sidney Rigdon, na inotro an saiyang pag-ako na magin tagapagbantay kan Simbahan. Brigham Young nagsimbag, “Si Joseph nagpatong sa satuyang mga payo kan gabos na mga susi asin kapangyarihan na minapanungod sa pagiging apostol na siya mismo sa sadire niya an nagkakapot bago pa man siya pinagkua paharayo” (Smith, History of the Church, 7:224-230). Kaya habang an historikong Enot na Panguluhan iyo an dating namamayo sa Simbahan, si Young naghaya nin sarong ad hoc na Panguluhan kan Simbahan sa laog kan Korum nin Dose. Si Young naghingoha nin maigot na ipagpahayag sa mga katawohan na siya sana ang nagkakapot nin mga karapatan na magpamayo kan Simbahan. Siya nagpadagos sa pagpahayag sa mga dalan habang nakasakay sa paboritong kabayo ni Joseph Smith na pinagngaranan na Joe Duncan.\nAn Kumperensiya kan Agosto 8, 1844[liwaton | liwaton an gikanan]\nSa Kumperensiya kan Agosto 8, si Sidney Rigdon an nagtaram enot sa asembliya, naghahagad sa mga banal na kumpirmaron an saiyang pagigin “tagabantay”. Tanganing saiyang suportaran an saiyang pag-ako, si Rigdon pinagsabi an saiyang halawig na paki-ibahan ki Joseph Smith asin sa katotohanan na siya sana an natatadang miyembro kan Enot na Panguluhan. Si Rigdon nagsabi man na si Joseph Smith iyo an nagpadara saiya sa Pennsylvania tanganing likayan an bilog na panguluhan na magkagaradan sa padagos na komplikto. An hiro pasiring sa Pennsylvania man nangyari tanganing si Rigdon magigin kapareha bilang bise presidente ni Joseph Smith na nagkandidato bilang presidente, nin huli ta an bise presidente dae makakandidato kun gikan sa parehong estado.\nPagkatapos na si Rigdon nakapagtaram na sa laog nin nubenta minutos, si Young nag-apod nin hingalo sa laog nin duwa asin kabangang oras. Kan an kumperensiya nagbalik, si Young nagtaram, pinagdoon an ideya na mayong tawo an puwedeng makapagribay ki Joseph Smith. Kaya lang, siya nagsabi na an Korum nin Doseng Apostoles igwa kan gabos na mga “susi kan pagkasaserdote” na si Joseph an may kapot. Siya nagsimbag sa pinaghaya ni Rigdon na pagngaranan na “tagapagbantay” sa pagsabi na si Rigdon asin Smith nagkaigwa nin dae pagka-intindihan kaining mga huring taon. Embes baga nin sarong tagapagbantay, si Young naghaya na an Korum kan Doseng iyo an pagngaranan na magpamayo kan simbahan. Kadakol sa mga parasunod ni Young sa huri nakagiromdom na habang si Young nagtataram, siya nahiling o nagboses na siring ki Joseph Smith, na kun saen saindang pinanungod sa kapangyarihan nin Diyos. An mga rekord na ngonyan napag-araman nag-establisa nin 101 na sinurat na mga patotoo kan mga katawohan na nagsabi nin sarong transpormasyon o espirituwal na manipestasyon an nangyari.\nSi Rigdon nagsayuma sa sarong kahagadan na simbagon si Young, pinaghagad niya ki Phelps tanganing iyo ang magtaram para saiya. Kaya lang si Phelps nagtaram na pabor sa pinaghaya ni Young. Ang naka-asembliyang mga miyembro kan simbahan tulos nagboroto kun iyo baya o dae na akseptaron an Dose bilang iyo ang bag-ong mga lideres kan simbahan. An mayoriya nagboto pabor sa Dose. Idtong nagkontra na magboto laban ki Young gabos sa bandang huring na-ekskomunikado gikan sa simbahan nin Nauvoo.\nMga Banal sa Huring Aldaw na Organisasyon pagkatapos kan Kumperensiya[liwaton | liwaton an gikanan]\nKaiba an suporta kan mayoriya kan mga parasunod, si Brigham Young nag-asumir nin kapamayuhan kan simbahan. Siya nakipaghilingan sa Dose asin mga miyembro kan Pinaglahidan na Korum kan Agosto 9; Sinda Bishop Newel K. Whitney asin George Miller “pinagngaranan tanganing asikasuhon an mga bagay kan nagadan na Katiwala-sa-Tiwala, na si Joseph Smith, asin mag-andam sa paglaog sa katungkulan bilang mga Katiwala kan An Simbahan ni Jesukristo nin mga Banal sa Huring Aldaw.” (Smith, History of the Church, 7:247).\nSamantala, si Sidney Rigdon dae nagbaya sa saiyang mga kaakoan asin nagpoon na mag-organisa nin mga suportadores sa Nauvoo. An Doseng Apostoles nakadiskubre na si Rigdon nagpapasaluib kan saindang awtoridad; kan Septiyembre 3, 1844, si Rigdon nag-ako na “siya igwa nin kapangyarihan asin awtoridad labaw sa Doseng Apostoles asin dae minauyon sa saiyang sadire na maki-ibahan sa saindang kalakawan” (Smith, History of the Church, 7:267). An Dose tulos na dae pinaki-ibahan si Rigdon, sa kamugtakan na “Naghihimo nin sarong Kabarangaan sa laog kan Simbahan sa paagi nin pag-ordina nin Propeta, mga Pade asin Hade kontraryo sa Sinabi (paagi) nin Diyos (George A. Smith Diary, Sept. 3, 1844, Church Archives). Siya pinag-ekskomunikado in absentia sa paagi kan Konseho Komun kan Simbahan kan Septiyembre 8 (Times and Seasons, 5 [Sept. 15, Oct. 1, 15, 1844]: 647-655, 660-667, 685-687). Si Rigdon, nagsasabi na an mga suportadores ni Young pinagpakatakot an saiyang buhay, nagdulad gikan sa Nauvoo asin nag-establisa nin sarong separado sekta kan simbahan sa Pittsburgh, Pennsylvania na iyo an nag-ekskomunikado ki Young asin an haros kan Dose.\nSa Heneral na Kumperensiya kan Oktubre 6-7, 1844, an Korum kan Dose nagpangenot bilang iyo an pinakahalangkaw na awtoridad sa pinaka-enot na pagkakataon; si Brigham Young iyo an pinagsustine bilang “an presidente kan korum nin Dose asin enot na panguluhan kan simbahan.” An mga banal dae nagsustine ki William Marks bilang presidente kan Istaka nin Nauvoo, pinagsustine si John Smith na karibay niya (Times and Seasons, 5 [1 Nov. 1844]: 692).\nSa kumperensiyang ini, si Brigham Young man nagtaram sa isyu nin kapahayagan. Mas lalo na, kun an kapahayagan nag-untok na sa pagkagadan ni Joseph Smith, o, kun dae, siisay baya ang magreresibe asin magpublisa kan mga ini? Siya nagsabi kan saiyang sadire na daeng pagkaaram mapanungod sa tema, na nagtapos, “An lambang miyembro igwa nin karapatan na magreresibe nin mga kapahayagan para sa saindang mga sadire, pareho an lalake asin babaye.” Pagkatapos siya nagpaliwanag: “Kun kamo dae nakaaram kun kiisay na karapatan ini na magtao nin mga kapahayagan, ako magsasabi saindo. Ini iyo ako.” (Times and Seasons, Vol. V, pp. 682-683).\nMga Kaakoan ni James J. Strang[liwaton | liwaton an gikanan]\nHabang ining mga pangyari nangyayari sa Nauvoo, saro pang tagapagsangli ni Joseph Smith an nagpoon sa pag-ehersisyo kan saiyang kaakoan sa mga yaon sa luwas na mga Simbahan sa Michigan, Indiana, Illinois, asin Wisconsin. Maski na ngani na siya bago pa sanang kombertido (pinagbunyagan kan Pebrero 1844), si James J. Strang tuminindog na sarong makusog, determinado, asin sa poon tuninong na mauswagon na hamon sa mga kaakoan ninda Young asin Rigdon. Si Strang sarong elder nin Simbahan, pinagkargohan na mag-establisa nin sarong istaka sa Wisconsin, kun dapat na an mga Banal sa Huring Aldaw mapuwersa na mag-abandona kan saindang pamayong opisina sa Nauvoo, Illinois. Siya nagkakapot nin sarong surat, bantog bilang an Surat nin Kapagngaranan (Letter of Appointment). An surat na ini, pinaghunang sinurat ni Joseph Smith sa bulan kan saiyang pagkagadan, pinagngaranan si Strang na iyo an magigin tagapagsangli ni Joseph Smith bilang presidente kan Simbahan. Si Strang man nag-ako na sa panahon kan pagkagadan ni Joseph Smith, siya pinagbisita nin mga anghel na nag-ordina saiya bilang iyo an tagapagsangli ki Smith.\nAn kapag-akoan ni Strang naghikayat sa kadakol na Mga Banal sa Huring Aldaw na nagkadaragka sa amay na mga doktrina kan Simbahan na iyo an padagos na kapahayagan sa paagi kan nguso nin sarong buhay na propeta. Kan Agosto 8, 1844 na Kumperensiya, si Young pinaghurot na mayong solong tawo na makapagsangli ki propetang Joseph Smith. Si Young tulos pagkatapos pinaggamit an Times and Seasons na pahayagan sa pagbalangibog sa Simbahan, “Kamo mayo nang sarong propeta, kundi kamo igwa nin mga apostoles.” Si Strang, bilang kabaliktaran, nagbalangibog na igwa, nanggad, sarong barong propetang Mormon na masangli ki Joseph Smith. Si Strang nag-ako na nakipag-olay sa mga anghel asin na siya nakanagbo asin pinagsalin kuta na an sarong suanoy na mga talaan na pinag-ukit sa laminang metal, na siring baya ki Joseph Smith kaidto.\nAn ibang prominenteng Mga Banal sa Huring Aldaw naniwala sa Surat nin Kapagngaranan asin pinag-ako si Strang na iyo an ikaduwang “Propeta, Tagakita, Tagapagpahayag, asin Translador,” kan Simbahan. Saro sa mga parasunod iyo si William Smith (an huring natatadang tugang na lalake ni Joseph Smith); siya naghagad na pag-ordinahan na magin Pangenot na Patriarka kan Mayo 1845 asin sunod na pinag-ako na an saiyang ordinasyon nangangahulugan na siya an dapat na Presidente kan Simbahah, nin huli sa posisyon ni Hyrum Smith na parehong Pangenot na Patriarka (Presiding Patriarch) asin Kaantabay na Presidente (Associate President). An iba man minadugang kina Martin Harris na testigo sa Libro ni Mormon, an dating Presidente kan Istaka nin Nauvoo na si William Marks, Panduwang Obispo kan Simbahan asin Katiwala-sa-Tiwala nin Simbahan na si George Miller, an apostol na si John E. Page, an dating apostol na si William E. M’Lellin, asin John C. Bennett (ekskomunikado ni Joseph Smith). An pahayagan ni Strang na imprinta nin sarong testamento na su boot pinagpirmahan ni William Smith, ina ni Joseph Smith na si Lucy Mack Smith, asin tolong mga tugang na babaye ni Joseph, na minapatunay na “an pamilya kan Smith naniniwala sa kapagngaranan ni J.J. Strang.” Kaya lang, si Lucy Mack Smith nagtaram sa atubangan nin mga banal kan Oktubre 1844 Heneral na Kumperensiya asin nagsabi na siya naglalaom na an gabos niyang mga kaarakian mag-aantabay sa mga banal pasiring sa Sulnupan, asin kun sinda magduman siya maiba. Si Brigham Young sunod na nagsabi: “Kami minapaabot nin nagtatabang na kamo ki Inang Smith. Siya igwa nin pinakamatibay na karwahe sa siyudad, asin, habang siya nabubuhay, magsasakay sa laog kaini kunsoarin asin kun saen niya gusto” (Millennial Star, Vol. VII, p. 23). Kumbaya siya nagbalyo kan saiyang suporta gikan ki Brigham Young pasiring ki Strang sa taon na nagsunod sa Kumperensiya kan Oktubre iyo an sarong bagay nin debate; ano baya an tunay iyo na siya dae nakaabot sa Utah, naki-estar baya sana sa saiyang manugang na babaye, si Emma, sa Nauvoo sagkod kan saiyang pagkagadan kan tag-init nin 1856.\nSi Strang nag-establisa kan saiyang separadong organisasyon nin simbahan sa Voree, Wisconsin, asin nangapudan sa Mga Banal sa Huring-Aldaw na magkatiripon duman. Siya asin an saiyang hirarkiya pinag-ekskomunikado kan Korum nin Doseng Apostoles sa Nauvoo asin bise-bersa. Si Strang pinagbadil kan mga parakontra kan saiyang simbahan kan Hunyo 16, 1856, asin nagadan hidali pagkatapos. An haros kan saiyang mga parasunod nakiayon ki Joseph Smith III asin sa Reorganisadong Simbahan ni Jesukristo nin Mga Banal sa Huring Aldaw (ngonyan pinag-aapod na Komunidad ni Kristo).\nSi Sidney Rigdon asin An Simbahan ni Jesukristo[liwaton | liwaton an gikanan]\nBago an pagkagadan ni Joseph Smith, an Enot na Panguluhan naghimo nin haros gabos na mayor na mga desisyon asin nagpangenot sa Simbahan ni Kristo pareho sa natural asin espirutuwal na mga bagay. Kan Hunyo 1, 1841, si Sidney Rigdon pinag-ordinahan ni Joseph Smith bilang sarong “Propeta, Tagakita asin Tagapagpahayag”---na iyo an saro sa mga kaparehong eklesiyastikong mga titulo na kapot ni Smith. An Simbahan ni Jesukristo minamantine na bilang Enot na Tagapayo ni Smith, Rigdon dapat na iyo kuta na an natural na lider kan simbahan pagkatapos kan pagkagadan ni Smith. Sa arog kaining pagka-intende, An Simbahan ni Jesukristo aktibong kuminontra sa opinyon na an Korum nin Dose iyo an nagkaigwa nin karapatan na magpamayo kan simbahan. An posisyon kan An Simbahan ni Jesukristo iyo na si Rigdon iyo an dapat kuta nang pinagtugutan na magin kun ano an saiyang pinag-ako--- sarong “tagapagbantay” sa simbahan sagkod na tamang pamamaagi makapagdesisyon sa masunod na Presidente kan simbahan. An Simbahan ni Jesukristo minamantine na an mga pamamaagi na nagdesisyon na si Brigham Young iyo an magpangenot sa simbahan bilang sarong biolasyon kan dapat na mga pamamaagi kan simbahan.\nKan Disyembre 27, 1847, kunsoarin si Young nag-organisa nin sarong bag-ong Enot na Panguluhan, an Korum nin Dose nagkaigwa sanang pito kan dose kaining mga miyembro na presente tanganing representaron an sarong konseho na madesisyon sa Panguluhan. Si William Smith, John E. Page, asin Lyman Wight dati nang dae nag-uruyon sa mga pamamaagi asin bakong presente. Si John Taylor asin Parley P. Prat yaon sa Salt Lake Valley asin mayong pagkaaram sa mga pamamaagi. Iyo ini an nakapagtada sa pitong presente, sarong mayoriya nin saro na an boot sabihon si Young kaipuhan na magboto para sa saiyang sadire na tanganing makapaggana nin sarong mayoriya bote kan korum na pabor sa saiyang pamamayo. Si Young nagpili nin duwa kan iba pang mga apostoles, sinda Heber C. Kimball asin Willard Richards, bilang an saiyang mga tagapagpayo sa Enot na Panguluhan. Ini nakapagtada sana nin apat na mga miyembro kan Korum nin Dose na presente sa pagboto pabor sa pagmukna nin bag-ong Enot na Panguluhan: sinda Orson Hyde, Wilford Woodruff, George A. Smith, asin si Orson Pratt. An Simbahan ni Jesukristo pinaghuna na ining aksyon iyo an sarong biolasyon kan batas nin simbahan na pinagkompromiso an awtoridad ni Sidney Rigdon na mayong mayoriyang boto kan korum. An LDS Simbahan aktibong nagkontra sa arog kaining paghiling kan mga pamamaagi. Pagkatapos kan saiyang ekskomunikasyon sa paagi kan Komon na Konseho nin Simbahan (Common Council of the Church) asin yaon sa irarom nin seryosong persekusyon, si Rigdon nagbalik sa Pennsylvania. An aktuwal na awtoridad kan Komon na Konseho nin Simbahan na paggibohon ining aksyon iyo an sarong kontrobersiyal na topiko sa katahawan nin kadakol na mga organisasyon sa laog nin kahiroan nin Banal sa Huring Aldaw. Si Rigdon pinagpaduman sa Pennsylvania na tanganing magkandidato para Bise Presidente kaiba si Joseph Smith. Si Rigdon nagpara-ikot sa mga sirangang mga sara kan simbahan sa huring parte kan 1844 asin sa amay nin 1845, pinagtiripon an mga lideres sa saiyang kausa. Siya pinagbalihan kan dating mga miyembro kan Enot na Panguluhan, na sinda John C. Bennett asin William Law asin man kan dating apostol na si William E. M’Lellin.\nKan Abril 6, 1845---kinseng taon pagkatapos kan orihinal na organisasyon kan simbahan--- Si Rigdon nagpangenot sa sarong Heneral na Kumperensiya kan mga Rigdonitang Mga Banal sa Huring Aldaw sa Pittsburgh, na mina-establisa nin sarong bag-ong hirarkiya. Siya mismo sa saiyang sadire pinagsustine bilang Presidente kan Simbahan. An bag-ong Korum nin Doseng Apostoles konsistido ninda: William E. M’Lellin, George W. Robinson, Benjamin Winchester, James Blakeslee, Josiah Ells, Hugh Herringshaw, David L. Lathrop, Jeremiah Hatch, Jr., E.R. Swackhammer, William Small, Samuel Bennett. Si Carvel Rigdon nagin iyo an Pangenot na Patriarka, asin sarong Nagtitindog na Halangkaw na Konseho, Korum nin Sitenta, Pangenot na Bishopric, asin iba pang mga presidente kan mga korum an pinag-establisa. Bilang kadagdagan, si Rigdon nag-apod nin sitenta asin may tolong mga tawo asin akeng mga lalake nin sarong “Grandeng Konseho,” seguro sarong adaptasyon kan Konseho nin Singkuwenta. Asin man sa kumperensiya, an bag-ong organisasyon kan simbahan pormal na pinagbalik an pangaran kaini sa 1830 orihinal na pangaran, an “Simbahan ni Kristo.” Pagkatapos na ining grupo na dis-organisa, si William Bickerton nagre-organisa kan simbahan ngonyan bilang An Simbahan ni Jesukristo.”\nAn Kinatundagan asin Reorganisasyon[liwaton | liwaton an gikanan]\nAn mayoriya kan Mga Banal sa Huring aldaw sa lugar nin Nauvoo akseptado an pamamayo kan Korum nin Doseng Apostoles, baya tulos o sa laog kan minasunod na mga dekada. Kan 1846, ining grupo napuwersang magharale sa saindang mga estaran asin sa bago pa sanang pinagtugdok na Mormon na Templo sa Nauvoo nin huli sa nagkukusog na komplikto asin mga persekusyon (an templo sa huri dagos na pinagdestroso). An mga banal nagpoon na nagpasiriring sa sulnupan, maski ngani luhay sa enot nin huli kan malupiton na taglipot; an mga nagsurunudan na mga wagon nag-untok sa Winter Quarters, Nebraska bago ini nagpadagos na magpasiring sa Great Basin na iyo na sa ngonyan an Utah. Kan 1847, Si Brigham Young asin an iba pang mga Apostoles nagporma nin sarong bag-ong Enot na Panguluhan. Si Young, na pinagsustine na bilang Presidente kan Korum nin Doseng Apostoles, kaya an nagin Presidente kan iyo na ngonyan na pinagbabantog na An Simbahan ni Jesukristo nin Mga Banal sa Huring-Aldaw, an pinakadakulang sekta kan Mormonismo sa paktor na singkuwenta (may 13,193,999 na mga miyembro sa bilog na kinaban, poon kan Disyembre 31, 2007). An saiyang duwang mga tagapagpayo iyo sinda Heber C. Kimball asin Willard Richards, an huri na iyo an presente kansoarin na si Joseph Smith pinaggadan. An paagi nin pagsangli ni Young iyo na an nagin panalmingan na mayong pinalaen sa laog kan sekta nin Utah, sa kagadanan nin lambang Presidente, an Enot na Panguluhan pinagtunaw asin an Presidente kan Korum nin Doseng Apostoles nagin iyo an bagong Presidente. An Mga Banal sa Huring Aldaw sa Utan minasustine nin bag-ong propeta asin kan saiyang mga tagapagpayo sa laog nin sarong “solemning asembliya” sa panahon kan masunod na Heneral na Kumperensiya.\nAn simbahan ni Sidney Rigdon natunaw sa laog nin kadikit na mga taon pagkatapos na ini organisaron, pero ini pinagre-organisa bilang An Simbahan ni Jesukristo kan 1862, na iyo an nagpapadagos sagkod sa aldaw na ini. Saindang pinaghiling na an pag-ako ni Young sa kapangyariha iyo an sarong biolasyon kan batas nin simbahan na nagkompromiso sa awtoridad ni Sidney Rigdon na mayong sarong mayoriyang bote kan korum.\nSi James J. Strang na pamamayo nagbaseng gayo sa saiyang pansadireng kaakoan na magin sarong propeta na pinagpangapudan nin Diyos. Kansoarin na siya mortal na nalugadan nin mga paragadan kan 1856, siya nagsayuma na magngaran nin sarong tagapagsangli, pinagpabayaan an bagay sa mga kamot nin Diyos. Kan mayong propeta an nagtunga, an kadakulon kan saiyang simbahan natunaw, maski na ngani na kakadikit na mga loyal na mga kongregasyon yaon pa man sa ngonyan.\nKadakol sa Mga Banal sa Huring Aldaw na yaraon sa Midwest, kabali si Strang, naniniwala na saro o iba kan mga akeng lalake ni Joseph Smith iyo an magpapamayo kan simbahan. An simbahan nagpublisa nin sarong kapahayagan kan 1841 na nagsasabi “Ako nagsasabi sa sakuyang surugoon na si Joseph, Saimo, asin sa saimong banhi, an mga lahi kan kinaban pagbebendisyunan”, asin ini iyo an mahiwas na interpretado bilang endorso kan konsepto nin Linyaladong Kasanglian. Dokumentaryong ebidensiya mina-indikar na si Smith pinagpalaen an saiyang akeng lalake bilang iyo an saiyang tagapagsangli sa kadakol na mga pribadong mga miting asin publikong mga pagtitiripon, kabali an Liberty asin Nauvoo. Sa katunayan, si Brigham Young nag-asegurar sa kadaklan kan mga parasunod sa huring parte kan 1860 na an hoben na si Joseph iyo nanggad na masangli sa lugar kan saiyang ama. Si Young puwedeng pinagrekonoser an patrilinyaladong karapatan nin pagsangli para sa mga akeng lalake ni Joseph Smith na sa laog kan mga taon kasunod sa pangadan ki Smith siya hayag sa kabilugan nin boot nakipag-olian sa mga akeng lalake na si Joseph Smith III asin David Hyrum Smith, tanganing makiayon sa hirarkiya kan simbahan sa Utah. Parehong Smith, kaya lang, bilog na minakontra sa bilang nin mga pinaggigibo, espesyalmente an pag-agom nin dakol (plural marriage), asin nagsayuma na makiayon sa Simbahan kan Utah.\nSa pangyayari, kadakol na Mga Banal sa Huring Aldaw sa Midwest an nakipag-ayonan sa likod kan pamamayo ninda Jason W. Briggs, Zenas H. Gurley, William Marks asin iba pa. Kan huring parte nin 1850, sinda nagproponer nin sarong mas solidong estruktura kan simbahan, kun minsan pinag-aapod sa kontemporaryong gikanan bilang an Bagong Organisasyon, asin arog sa iba an mga grupo kan Mga Banal sa Huring Aldaw naghagad ki Joseph Smith III na iyo an magigin nindang presidente. Si Smith III nagsayuma na magpamayo sa arinman na simbahan laen lang kun namate niyang inspiradong gibohon ini. Kan 1860, siya nagpahayag na siya nakapagresibe kan inspirasyon asin nagin Propeta/Presidente kan an Simbahan ni Jesukristo nin mga Banal sa Huring Aldaw kan Abril 6. Si Smith III nagtaram kan kumperensiya sa Amboy, Illinois:\nAko magtataram sa saindo, mga katugangan, siring ako naglaom na kamo iyo man, asin sa pagtubod ako nagtiwala saindo, bilang sarong katawohan na an Diyos nagpromisa kan saiyang mga pagbebendisyon, ako nagpadigde bako para sa sadire ko, kundi sa paagi kan impluwensiya kan Espiritu. Nin huli ta sa ibang panahon na nakaagi Ako nakapagresibe nin mga manipestasyon na nagtutukdo sa position na ako magpopoon sa pag-ako. Ako nagmamawot na magsabi na Ako nagpadigde bako na pagdiktahan nin siisay na mga tawo or kairiban nin mga tawo. Ako nagpadigde sa pagsunod sa sarong kapangyarihan na bakong sakuya, asin pagdidiktahan sa paagi nin kapangyarihan kan nagpadara sako.\nAn balo ni Joseph Smith na si emma, siring man sa duwang mga tugang na lalake ni Joseph III, nakipagbali sa organisasyon na ini. Sarong dekada an nakaagi an grupo nagdagdag nin taramon na Reorganisado sa opisyal na kapangaranan nin simbahan tanganing ipagpalaen ini kesa mas dakulaon na grupo sa Utah. Maggikan sa sarong panahon sa pagpoon kan ika-beynteng siglo, an mga lideres kan kapareho na ining grupo asin kan grupo sa Utah iyo an mga pangenot na mga pinsan ni Joseph Smith. An simbahan ngonyan pinag-aapod bilang Komunidad ni Kristo.\nIgwa pa nin nagkapirang iba pang Mga Banal Sa Huring Aldaw na mga sanga sa Bloomington, Crow Creek, Half Moon Prairie, asin Eagle Creek, Illinois, asin Vermillion, Indiana, an lambang saro nagkawaralat na mayong mga liders pagkatapos kan 1844 krisin nin pagsangli. Kan 1863, an mga grupong ini nagkasararo sa irarom kan pamamayo ni Granville Hedrick. Ining grupo iyo an nakapagmana sa pangaran “Simbahan ni Kristo” asin nagin bantugan na iyo an Hedrickites. Ngonyan, ining saditon na simbahan igwa nin pagsasadire nin sarong dakulaon na porsiyon kan Templong kinamugtakan sa Independence, Missouri, asin an saindang mga miyembro komon na pinagpabantog na Templong Lote nin mga Mormons.\nPinaghugot gikan sa "https://bcl.wikipedia.org/w/index.php?title=Krisis_nin_pagsangli_(Mga_Banal_sa_mga_Huring_Aldaw)&oldid=30775"\nHuring pigliwat an pahinang ini kan 20 Agosto 2009, alas 04:10.